**ΟΔΗΓΙΕΣ ΣΥΜΠΛΗΡΩΣΗΣ**

**ΤΕΧΝΙΚΟΥ ΔΕΛΤΙΟΥ ΠΡΑΞΗΣ (Τ.Δ.Π.)
ΕΤΠΑ, ΤΑΜΕΙΟΥ ΣΥΝΟΧΗΣ ΚΑΙ ΕΚΤ**

**ΕΙΣΑΓΩΓΗ**

Το Τεχνικό Δελτίο Πράξης (ΤΔΠ), αποτελεί ένα από τα βασικά έντυπα του συστήματος διαχείρισης και ελέγχου αποτύπωσης των στοιχείων και χαρακτηριστικών της πράξης, βάσει των οποίων διενεργείται η αξιολόγηση της πράξης και η παρακολούθηση της υλοποίησής της, τόσο ως προς το φυσικό όσο και ως προς το οικονομικό αντικείμενο.

Βάσει των επί μέρους στοιχείων των πράξεων διενεργείται και η παρακολούθηση της προόδου του κάθε Επιχειρησιακού Προγράμματος, από το οποίο χρηματοδοτούνται οι πράξεις.

Η υποχρέωση συμπλήρωσης και το περιεχόμενο του ΤΔΠ (συμπλήρωση πεδίων μέσω των οποίων αναλύονται και συνθέτονται τα βασικά στοιχεία και χαρακτηριστικά της κάθε πράξης), υπαγορεύονται από τις απαιτήσεις που θέτουν:

* οι Ευρωπαϊκοί Κανονισμοί, τόσο για την εγγραφή και αποθήκευση σε ηλεκτρονική μορφή των δεδομένων της κάθε πράξης που είναι απαραίτητα για την παρακολούθηση, αξιολόγηση, δημοσιονομική διαχείριση, επαλήθευση και λογιστικό έλεγχο, όσο και για τις πληροφορίες που θα πρέπει να παρέχουν τα δεδομένα της κάθε πράξης, και
* ο Νόμος 4314/2014 σχετικά με τις ρυθμίσεις που αφορούν στη διακριτή παρακολούθηση του χρόνου ολοκλήρωσης των υποέργων που περιλαμβάνουν προπαρασκευαστικές ενέργειες και των υποέργων των κύριων συμβάσεων των πράξεων (άρθρα 27 και 28), στην εγγραφή των αντίστοιχων προϋπολογισμών των υποέργων στο Πρόγραμμα Δημοσίων Επενδύσεων (άρθρο 27) και στη δυνατότητα χρηματοδότησης συγκεκριμένων κατηγοριών δαπανών που είναι απαραίτητες για την υλοποίηση των πράξεων αλλά βαρύνουν τους εθνικούς πόρους (άρθρο 33),

|  |
| --- |
| Αναλυτικότερα, στους *Ευρωπαϊκούς Κανονισμούς προβλέπονται τα εξής:* *Στον Κανονισμό 1303/2013 περί των κοινών διατάξεων για τα διαρθρωτικά (ΕΤΠΑ – Ταμείο Συνοχής και ΕΚΤ) και επενδυτικά ταμείο (ΕΓΤΑΑ – ΕΤΘΑ) προβλέπεται:*.***Άρθρο 125: Καθήκοντα Διαχειριστικής Αρχής*** * Εγκαθιστά σύστημα εγγραφής και αποθήκευσης δεδομένων σε ηλεκτρονική μορφή για κάθε πράξη, τα οποία είναι αναγκαία για την παρακολούθηση, την αξιολόγηση, τη δημοσιονομική διαχείριση, την επαλήθευση και το λογιστικό έλεγχο, συμπεριλαμβανομένων των δεδομένων για μεμονωμένους συμμετέχοντες σε πράξεις, όπου απαιτείται.
* Εξασφαλίζει ότι τα ως άνω αναφερόμενα δεδομένα, συλλέγονται, καταχωρούνται και αποθηκεύονται στο ως άνω αναφερόμενο ηλεκτρονικό σύστημα και ότι τα δεδομένα σχετικά με τους δείκτες αναλύονται ανά φύλο, όταν αυτό απαιτείται από τα Παραρτήματα Ι και ΙΙ του Κανονισμού ΕΚΤ.

*Στον κατ’ εξουσιοδότηση Κανονισμό (ΕΕ) αριθ. 480/2014 της Επιτροπής*, προβλέπεται: ***Άρθρο 24: Δεδομένα που πρέπει να καταγράφονται και να αποθηκεύονται σε ηλεκτρονική μορφή*** * Παρ. 1. Οι πληροφορίες για τα δεδομένα που πρέπει να καταγράφονται και να αποθηκεύονται σε ηλεκτρονική μορφή για κάθε πράξη στο σύστημα παρακολούθησης που έχει θεσπιστεί σύμφωνα με το άρθρο 125 παρ. 2, στοιχείο δ) του Καν. 1303/2013 καθορίζονται στο παράρτημα III «Κατάλογος δεδομένων που πρέπει να καταχωρίζονται και να αποθηκεύονται στο σύστημα παρακολούθησης σε ηλεκτρονική μορφή» του παρόντος κανονισμού.
* Παρ. 2. Για κάθε πράξη καταγράφονται και αποθηκεύονται δεδομένα, περιλαμβανομένων και δεδομένων για μεμονωμένους συμμετέχοντες, κατά περίπτωση, κατά τρόπον ώστε να καθίσταται δυνατή η ομαδοποίηση των δεδομένων, όταν αυτό είναι αναγκαίο για την παρακολούθηση, την αξιολόγηση, τη δημοσιονομική διαχείριση, την επαλήθευση και τον λογιστικό έλεγχο. Πρέπει επίσης να είναι δυνατή η ομαδοποίηση των δεδομένων αυτών αθροιστικά για το σύνολο της περιόδου προγραμματισμού. Για το ΕΚΤ, τα δεδομένα καταγράφονται και αποθηκεύονται με τρόπου που επιτρέπει στις διαχειριστικές αρχές να εκτελούν τα καθήκοντα παρακολούθησης και αξιολόγησης, σύμφωνα με τις απαιτήσεις στο άρθρο 56 του Καν. 1303/2013 και στα άρθρο 5 και 19 και στα παραρτήματα Ι και ΙΙΙ του εν λόγω κανονισμού.

Στον εκτελεστικό Κανονισμό (ΕΕ) αριθ. 215/2014 της Επιτροπής, προβλέπεται: Κεφάλαιο ΙΙΙ: Ονοματολογία των κατηγοριών παρέμβασης για το ΕΤΠΑ, το ΕΚΤ και το Ταμείο Συνοχής στο πλαίσιο του Στόχου «Επενδύσεις στην Ανάπτυξη και την απασχόληση». ***Άρθρο 8: Κατηγορίες παρέμβασης για το ΕΤΠΑ, το ΕΚΤ και το Ταμείο Συνοχής*** * Παρ. 1. Η ονοματολογία για τις κατηγορίες παρέμβασης που αναφέρονται στο άρθρο 96, παρ. 2 δεύτερο εδάφιο του Καν. 1303/2013 ορίζεται στους πίνακες 1 ως 8 του Παραρτήματος Ι: «Ονοματολογία των κατηγοριών παρέμβασης των ταμείων (ΕΤΠΑ, ΕΚΤ Ταμείο Συνοχής) στο πλαίσιο του Στόχου «Επενδύσεις στην Ανάπτυξη και την απασχόληση» και της Πρωτοβουλίας για την «Απασχόληση των Νέων» για την περίοδο 2014-2020» του παρόντος άρθρου.
 |

**ΓΕΝΙΚΕΣ ΟΔΗΓΙΕΣ**

Το Τεχνικό Δελτίο Πράξης είναι **ενιαίο για όλους τους τύπους πράξεων** (δημόσιες συμβάσεις, παραχωρήσεις, ΣΔΙΤ, δράσεις ΕΚΤ, εκτέλεση έργων με ίδια μέσα, κρατικές ενισχύσεις κλπ) και για όλα τα Ταμεία (ΕΤΠΑ-Τ.Σ., ΕΚΤ). Περιέχει όλα τα πεδία που είναι απαραίτητα για την αποτύπωση των στοιχείων διαφορετικών τύπων πράξεων και πιο συγκεκριμένα περιλαμβάνει πεδία που :

* αφορούν στοιχεία του Επιχειρησιακού Προγράμματος, τα οποία συμπληρώνονται είτε αυτόματα μέσω του ηλεκτρονικού συστήματος ΟΠΣ - ΕΣΠΑ, βάσει των καταχωρημένων στοιχείων της σχετικής Πρόσκλησης που εκδίδει η Διαχειριστική Αρχή του Ε.Π, είτε από τη Διαχειριστική Αρχή ή τον Ενδιάμεσο Φορέα.
* περιγράφουν βασικά στοιχεία της πράξης, όπως το φυσικό αντικείμενο και τα παραδοτέα της πράξης, τη μεθοδολογία υλοποίησης και τον προγραμματισμό υλοποίησης των επί μέρους υποέργων της, συμπεριλαμβανομένων των αναγκαίων ενεργειών για την ωρίμανσή τους, τα οικονομικά στοιχεία της πράξης, αλλά και τη συνάφεια της πράξης με τους στόχους και τα αποτελέσματα του Ε.Π. Τα εν λόγω πεδία συμπληρώνονται από το Δικαιούχο της πράξης.

Συνεπώς, και με βάση τα παραπάνω:

* Η συμπλήρωση του Τεχνικού Δελτίου Πράξης είναι **υποχρεωτική από τους δικαιούχους και διενεργείται αποκλειστικά μέσω του ΟΠΣ – ΕΣΠΑ.**
* **Τα πεδία του Τεχνικού Δελτίου Πράξης συμπληρώνονται με ευθύνη του Δικαιούχου,** εκτός από τα πεδία που είναι συμπληρωμένα ήδη από τα στοιχεία της Πρόσκλησης καθώς και τα πεδία που θα συμπληρώνονται από τη ΔΑ ή τον ΕΦ.
* Οι κωδικοί που απαιτούνται για τη συμπλήρωση ορισμένων πεδίων ορίζονται στην οικεία πρόσκληση, εκτός αν αναφέρεται διαφορετικά.
* Τα κωδικοποιημένα στοιχεία που απαιτούνται για την συμπλήρωση σχετικών πεδίων είναι διαθέσιμα μέσω του ΟΠΣ - ΕΣΠΑ και αναρτημένα στην ιστοσελίδα : [www.ops.gr](http://www.ops.gr).
* Τα πεδία του Τεχνικού Δελτίου Πράξης που αφορούν Κρατικές Ενισχύσεις Επιχειρηματικότητας συμπληρώνονται μέσω διασύνδεσης του ΟΠΣ – ΕΣΠΑ με το Πληροφοριακό Σύστημα Κρατικών Ενισχύσεων (ΠΣΚΕ), βάσει των στοιχείων των εν λόγω πράξεων που είναι καταχωρημένα σε αυτό. Σε κάθε περίπτωση, την ευθύνη συμπλήρωσης του ΤΔΠ αναλαμβάνει η διαχειριστική αρχή (ΔΑ) ή ο ενδιάμεσος φορέας (ΕΦ) που διαχειρίζεται τις σχετικές πράξεις.

**ΤΜΗΜΑ Α (Ταυτότητα της Πράξης)**

*Στο Τμήμα Α του Τεχνικού Δελτίου Πράξης συμπληρώνονται τα γενικά στοιχεία της ταυτότητας της πράξης.*

1. **Κωδικός Πράξης/ MIS (ΟΠΣ):** O κωδικός πράξης / MIS αποδίδεται αυτόματα από το ΟΠΣ - ΕΣΠΑ κατά την αποθήκευση της πρότασης ΤΔΠ του Δικαιούχου και αφορά μοναδικό κωδικό με τον οποίο ταυτοποιείται η πράξη στο ΟΠΣ - ΕΣΠΑ καθ’ όλη τη διάρκεια της Προγραμματικής Περιόδου.
2. **Κωδικός Πράξης (Ε.Φ.)**: Συμπληρώνεται από τον Ενδιάμεσο Φορέα (ΕΦ), εφόσον ο ΕΦ διαθέτει δικό του μοναδικό κωδικό με τον οποίο ταυτοποιεί την πράξη σε δικό του αρχείο ή πληροφοριακό σύστημα.
3. **Ελεύθερος κωδικός**: Ελεύθερο πεδίο που συμπληρώνεται από τη ΔΑ ή τον ΕΦ, εφόσον απαιτείται, πρόσθετη ιδιαίτερη κωδικοποίηση μετά από σχετικές οδηγίες.
4. **Τίτλος Πράξης:** Συμπληρώνεται ο τίτλος της πράξης. Ο τίτλος πρέπει να είναι εύληπτος, σαφής και σύντομος, καθώς συμπεριλαμβάνεται στην απόφαση ένταξης και στις δράσεις πληροφόρησης και επικοινωνίας προς το ευρύ κοινό (π.χ. κατάλογος πράξεων κλπ).
5. **Τίτλος Πράξης (στα Αγγλικά):** Συμπληρώνεται ο τίτλος της πράξης στα αγγλικά.
6. **Η Πράξη αφορά Μεγάλο Έργο:** Συμπληρώνεται με **✓**,εφόσον η πράξη αφορά Μεγάλο Έργο.

Σημειώνεται ότι, βάσει του άρθρου 100 του ΕΚ 1303/2013, «Μεγάλο Έργο» θεωρείται μια πράξη (που χρηματοδοτείται από το ΕΤΠΑ και ΤΣ) η οποία αποτελείται από σύνολο έργων, δραστηριοτήτων ή υπηρεσιών που έχουν ως στόχο να ολοκληρώσουν μια αδιαίρετη εργασία συγκεκριμένης οικονομικής ή τεχνικής φύσης με σαφώς προσδιορισμένους στόχους και για τις οποίες το συνολικό επιλέξιμο κόστος υπερβαίνει τα 50 εκ. € και στην περίπτωση πράξεων που συνεισφέρουν στον Θεματικό Στόχο 7 («Προώθηση των βιώσιμων μεταφορών και άρση των προβλημάτων σε βασικές υποδομές δικτύων») για τις οποίες το συνολικό επιλέξιμο κόστος υπερβαίνει τα 75 εκ. €. Τα Μέσα Χρηματοοικονομικής Τεχνικής δεν θεωρούνται «Μεγάλα Έργα».

1. **ΚΚΑ (CCI):** Συμπληρώνεται από τη ΔΑ ή τον ΕΦ ο Κοινός Κωδικός Αναγνώρισης (CCI) ο οποίος αποδίδεται από την Ευρωπαϊκή Επιτροπή μέσω της SFC κατά την αίτηση για την έγκριση Μεγάλου Έργου. Εφόσον ο κωδικός αποκτάται μετά την ένταξη της πράξης, το πεδίο συμπληρώνεται στο ΤΔΠ, με ευθύνη της ΔΑ/ΕΦ, όταν είναι διαθέσιμος (μετά την ένταξη της πράξης).
2. **Η πράξη αφορά τμηματοποιημένο έργο (phasing):** Συμπληρώνεται με **✓**,εφόσον η πράξη αφορά τμηματοποιημένο έργο.

Τμηματοποιημένο (phasing) είναι το έργο που εκτελείται κατά φάσεις μεταξύ των δύο Προγραμματικών Περιόδων 2007-13 και 2014-20.

1. **Η πράξη εντάσσεται σε Κοινό Σχέδιο Δράσης:** Συμπληρώνεται με **✓**,εφόσον η πράξη εντάσσεται σε Κοινό Σχέδιο Δράσης.

Ένα «Κοινό Σχέδιο Δράσης» είναι πράξη της οποίας το πεδίο εφαρμογής είναι ορισμένο και αποτελεί αντικείμενο διαχείρισης σε σχέση με τις εκροές και τα αποτελέσματα που θα επιτύχει. Περιλαμβάνει ένα έργο ή ένα σύνολο έργων που δεν συνίστανται στην παροχή υποδομών και εκτελούνται υπό την ευθύνη του δικαιούχου στο πλαίσιο επιχειρησιακού προγράμματος ή προγραμμάτων. Οι εκροές και τα αποτελέσματα ενός κοινού σχεδίου δράσης συμφωνούνται μεταξύ ενός κράτους μέλους και της Επιτροπής και συμβάλλουν στην επίτευξη των ειδικών στόχων των επιχειρησιακών προγραμμάτων και αποτελούν τη βάση της στήριξης από τα Ταμεία. Τα αποτελέσματα αναφέρονται στις άμεσες επιπτώσεις του κοινού σχεδίου δράσης. Ο δικαιούχος σε κοινό σχέδιο δράσης είναι οργανισμός δημοσίου δικαίου. Τα κοινά σχέδια δράσης δεν θεωρούνται μεγάλα έργα. (άρθρο 104, [ΕΚ 1303/2013](http://eur-lex.europa.eu/legal-content/EL/TXT/HTML/?uri=CELEX:32013R1303&from=EN))

1. **ΚΚΑ (CCI):** Συμπληρώνεται από τη ΔΑ/ ΕΦ ο Κοινός Κωδικός Αναγνώρισης (CCI) ο οποίος αποδίδεται από την Ευρωπαϊκή Επιτροπή μέσω της SFC κατά την καταχώρηση του Κοινού Σχεδίου Δράσης.
2. **Η πράξη υλοποιείται με τη μορφή ΣΔΙΤ:** Συμπληρώνεται με **✓**,εφόσον η πράξη υλοποιείται με τη μορφή ΣΔΙΤ. Πράξη ΣΔΙΤ είναι η πράξη που εφαρμόζεται ή πρόκειται να εφαρμοστεί με δομή σύμπραξης δημοσίου – ιδιωτικού τομέα (άρθρο 2 ,[ΕΚ 1303/2013](http://eur-lex.europa.eu/legal-content/EL/TXT/HTML/?uri=CELEX:32013R1303&from=EN)).
3. **Η πράξη περιλαμβάνει χρηματοδότηση ΠΑΝ:** Συμπληρώνεται με **✓**,εφόσον η πράξη περιλαμβάνει χρηματοδότηση από την Πρωτοβουλία για την Απασχόληση των Νέων (ΠΑΝ).
4. **Η πράξη είναι κρατική ενίσχυση ή ενέχει κρατική ενίσχυση**: Συμπληρώνεται με **✓** (θετική απάντηση), εφόσον η πράξη είναι κρατική ενίσχυση ή ενέχει στοιχεία κρατικής ενίσχυσης.

Για να είναι θετική η απάντηση (συμπλήρωση με **✓**), θα πρέπει να υπάρχει έγκριση από την DG COMP και να έχει εγκριθεί το καθεστώς ενίσχυσης ή να έχει γίνει γνωστοποίηση/ κοινοποίηση χρήσης κανονισμού ή να αφορά χρήση του κανονισμού de minimis.

Εφόσον η απάντηση είναι θετική (συμπλήρωση με **✓**) συμπληρώνονται τα πεδία Α.13α. ή/και Α.13β. ή/και Α.13γ.

**Α.13α.** **Εφαρμοστέος Κανονισμός-οί / Καθεστώς Ενίσχυσης:** Επιλέγεται βάσει προσυμπληρωμένης λίστας ο αριθμός και τίτλος του εφαρμοστέου Κανονισμού (π.χ. 651/2014 [απαλλακτικός], 1407/2013 [de minimis]) ή του καθεστώτος Κρατικής Ενίσχυσης (π.χ. SA xxxxx).

**Α.13β. Αριθμός κοινοποίησης/ γνωστοποίησης:** Συμπληρώνεται ο αριθμός κοινοποίησης/ γνωστοποίησης στην Ευρ. Επιτροπή.

**Α.13γ. Αριθμός απόφασης έγκρισης καθεστώτος από ΕΕ:** Συμπληρώνεται ο αριθμός έγκρισης του Καθεστώτος Ενίσχυσης από την Ευρωπαϊκή Επιτροπή.

**Α.13δ. Κωδικός Σώρευσης:** Συμπληρώνεται από τη Διαχειριστική Αρχή (ΔΑ)/ Ενδιάμεσο Φορέα (ΕΦ) μόνο για πράξεις κρατικών ενισχύσεων επιχειρηματικότητας, ο κωδικός που προκύπτει κατά τον έλεγχο της σώρευσης που διενεργείται για πράξεις κρατικών ενισχύσεων που είναι συμβατές με το καθεστώς de minimis μέσω του πληροφοριακού συστήματος σώρευσης ενισχύσεων του Υπουργείου Οικονομίας, Ανάπτυξης και Τουρισμού.

**Α.14.-Α.16.:**Τα πεδία Α.14. έως και Α.16. συμπληρώνονται σε **πράξεις ΕΚΤ**, για τις οποίες απαιτείται η συλλογή, επεξεργασία, αποθήκευση δεδομένων μεμονωμένων συμμετεχόντων (microdata), αλλά και η έγκαιρη διαβίβασή τους στο ΟΠΣ – ΕΣΠΑ, στην περίπτωση που η συλλογή, επεξεργασία και αποθήκευση των δεδομένων διενεργείται σε άλλο πληροφοριακό σύστημα. Οι πράξεις αυτές έχουν προσδιοριστεί από τη ΔΑ στην πρόσκληση για την υποβολή αιτήσεων χρηματοδότησης (προτάσεων).

Η παραπάνω υποχρέωση απορρέει από το άρθρο 125 του Καν. 1303/2013, και η εκπλήρωσή της αναλαμβάνεται από το δικαιούχο της πράξης ακόμα και στις περιπτώσεις που η συλλογή των δεδομένων διενεργείται από τους φορείς υλοποίησης ή παρόχους των πράξεων (π.χ. ΚΕΚ, Δομές Φροντίδας παιδιών, κλπ).

Πιο συγκεκριμένα, τα εν λόγω πεδία συμπληρώνονται ως εξής:

1. **Συλλογή δεδομένων μεμονωμένων συμμετεχόντων:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ, βάσει του προσδιορισμού από τη ΔΑ ή τον ΕΦ των πράξεων για τις οποίες απαιτείται η συλλογή δεδομένων μεμονωμένων συμμετεχόντων στην πρόσκληση για την υποβολή των αιτήσεων χρηματοδότησης (προτάσεων).

 Εφόσον, η απάντηση είναι **✓** (ΝΑΙ), συμπληρώνονται από το δικαιούχο τα πεδία Α.15. και Α.16.

1. **Η συλλογή δεδομένων γίνεται ανά:** Δηλώνεται, στη βάση δύο επιλογών εάν η συλλογή των δεδομένων θα γίνει στο επίπεδο της / του: 1. Πράξης, 2. Υποέργου.

 Η παραπάνω επιλογή προσδιορίζεται από το σχεδιασμό και τον τρόπο υλοποίησης της πράξης, δηλαδή από την ανάλυση και διάκριση του φυσικού αντικειμένου που αφορούν στους συμμετέχοντες στα υποέργα αυτής.

 Για παράδειγμα:

* Εάν μία πράξη αποτελείται από ένα υποέργο, το φυσικό αντικείμενο του οποίου ταυτίζεται με το αντίστοιχο της πράξης, τότε η συλλογή δεδομένων θα γίνει στο επίπεδο της πράξης.
* Εάν μία πράξη αποτελείται από δύο υποέργα, ένα εκ των οποίων αφορά στους συμμετέχοντες (π.χ. παροχή κάποιας υπηρεσίας στους ωφελούμενους της πράξης), και το άλλο υποέργο αφορά στην κάλυψη των εξόδων του δικαιούχου (π.χ. υποέργο εκτέλεσης με ίδια μέσα), τότε η συλλογή των δεδομένων θα γίνει στο επίπεδο του υποέργου.
* Σε περιπτώσεις που μία πράξη αποτελείται από περισσότερα υποέργα, τα οποία αφορούν στην παροχή της ίδιας ή διαφορετικής υπηρεσίας σε διαφορετικούς ή στους ίδιους συμμετέχοντες αντίστοιχα, η συλλογή των δεδομένων θα γίνει πάλι στο επίπεδο του υποέργου, υπό την προϋπόθεση ότι τα δεδομένα των ίδιων συμμετεχόντων θα συλλέγονται μία φορά.
1. **Αρμόδιος Συλλογής Δεδομένων:** Συμπληρώνεται, στη βάση δύο επιλογών εάν η συλλογή των δεδομένων διενεργείται από τον: 1) Δικαιούχο της πράξης, 2) Πάροχο της πράξης ή του υποέργου, δηλαδή αυτόν που αναλαμβάνει την υλοποίησής της, όπως π.χ τα Κέντρα Επαγγελματικής Κατάρτισης, οι Δομές Φροντίδας Παιδιών, κλπ.

 Και αυτή η επιλογή προσδιορίζεται από το σχεδιασμό και τον τρόπο υλοποίησης της πράξης. Εάν η πράξη υλοποιείται αποκλειστικά από το Δικαιούχο, τότε ο Δικαιούχος αναλαμβάνει τη συλλογή, επεξεργασία, αποθήκευση των δεδομένων μεμονωμένων συμμετεχόντων. Εάν, η υλοποίηση της πράξης / των υποέργων πραγματοποιείται από παρόχους, τότε η συλλογή των δεδομένων διενεργείται από τους παρόχους, υπό την ευθύνη και την καθοδήγηση του Δικαιούχου της πράξης.

**ΗΜΕΡΟΜΗΝΙΕΣ ΥΠΟΒΟΛΗΣ ΑΙΤΗΜΑΤΟΣ ΧΡΗΜΑΤΟΔΟΤΗΣΗΣ – ΤΕΧΝΙΚΟΥ ΔΕΛΤΙΟΥ ΠΡΑΞΗΣ**

1. **Α.Α. ΤΔΠ:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ ο αύξων αριθμός (Α/Α) του Τεχνικού Δελτίου Πράξης (ΤΔΠ) που σχετίζεται με τις διαδοχικές εκδόσεις του ΤΔΠ (κατά την πρώτη υποβολή πρότασης ΤΔΠ λαμβάνει την τιμή 1, κ.ο.κ.).
2. **Το ΤΔΠ αφορά:** Συμπληρώνεται από ΔΑ/ ΕΦ. Οι διαθέσιμες επιλογές είναι «Αρχική υποβολή», «Επικαιροποίηση», «Τροποποίηση».

Επιλέγεται η «Αρχική υποβολή» εφόσον αφορά προτεινόμενη πράξη του δικαιούχου προς ένταξη στο πλαίσιο μιας Πρόσκλησης Επιχειρησιακού Προγράμματος.Η «Επικαιροποίηση» του ΤΔΠ αφορά μεταβολή των στοιχείων του ΤΔΠ που δεν επιφέρουν αλλαγές σε στοιχεία που περιλαμβάνονται στην Απόφαση ένταξης, ενώ η «Τροποποίηση» του ΤΔΠ αφορά μεταβολή των στοιχείων του ΤΔΠ που επιφέρουν τροποποίηση της Απόφασης Ένταξης.

1. **Πρωτόκολλο/ αίτηση δικαιούχου**: Συμπληρώνεται ο αριθμός πρωτοκόλλου και η ημερομηνία του εγγράφου της αίτησης χρηματοδότησης ή αιτήματος τροποποίησης ως εξερχόμενου εγγράφου του Δικαιούχου. Στην περίπτωση κρατικών ενισχύσεων επιχειρηματικότητας τα πεδία αυτά (αριθμός πρωτ. και ημερομηνία) αφορούν τον αριθμό αίτησης χρηματοδότησης και την ημερομηνία αυτής αντίστοιχα, που παράγονται από το ΠΣΚΕ κατά την υποβολή της πρότασης επενδυτικού σχεδίου από το δικαιούχο.
2. **Πρωτόκολλο Διαχειριστικής Αρχής / Ενδιάμεσου Φορέα**: Συμπληρώνεται από τη ΔΑ ή τον ΕΦ ο αριθμός πρωτοκόλλου εισερχομένου εγγράφου της αίτησης χρηματοδότησης ή του αιτήματος τροποποίησης.

**ΑΝΤΙΚΕΙΜΕΝΟ ΤΡΟΠΟΠΟΙΗΣΗΣ ΤΕΧΝΙΚΟΥ ΔΕΛΤΙΟΥ ΠΡΑΞΗΣ**

Τα πεδία Α.21. – Α.25. δεν συμπληρώνονται στην αρχική υποβολή του ΤΔΠ, δηλαδή κατά την υποβολή της πρότασης του δικαιούχου. Δύνανται να συμπληρωθούν, κατά την υλοποίηση της πράξης, εφόσον διαπιστωθούν αλλαγές σε επί μέρους στοιχεία της και κατ’ επέκταση στο ΤΔΠ.

Τα εν λόγω πεδία συμπληρώνονται στις ακόλουθες περιπτώσεις:

* Όταν ο Δικαιούχος υποβάλλει αίτημα τροποποίησης του ΤΔΠ, επαρκώς τεκμηριωμένο και με σαφή αναφορά των σημείων που τροποποιούνται. Σε αυτή την περίπτωση τα πεδία Α.21. – Α.25. συμπληρώνονται από το Δικαιούχο.
* Όταν η ΔΑ ή ο ΕΦ στο πλαίσιο της παρακολούθησης της πράξης κρίνει αναγκαία την τροποποίηση του ΤΔΠ, η οποία γίνεται με πρωτοβουλία της. Σε αυτή την περίπτωση τα πεδία Α.21. – Α.25. συμπληρώνονται από τη ΔΑ/ ΕΦ.

Ανάλογα με το αντικείμενο της τροποποίησης σημειώνεται ένα ή περισσότερα από τα ακόλουθα:

1. **Χρονοδιάγραμμα:** Συμπληρώνεται με **✓**,εφόσον αφορά τροποποίηση ΤΔΠ που σχετίζονται με το εγκεκριμένο χρονοδιάγραμμα ή τη χρονική προθεσμία που περιλαμβάνεται στο Τεχνικό Δελτίο.
2. **Οικονομικό Αντικείμενο**: Συμπληρώνεται με **✓**, εφόσον αφορά τροποποίηση ΤΔΠ που σχετίζεται με το εγκεκριμένο οικονομικό αντικείμενο που περιλαμβάνεται στο Τεχνικό Δελτίο (π.χ. Χρηματοδοτικό σχέδιο όπως αυτό αποτυπώνεται στον Πίνακα «Κατανομή Δημόσιας Δαπάνης πράξης ανά κατηγορία δαπάνης» - Τμήμα Ζ του ΤΔΠ).
3. **Φυσικό Αντικείμενο**: Συμπληρώνεται με **✓,** εφόσον αφορά τροποποίηση που σχετίζεται με στοιχεία του φυσικού αντικειμένου στα οποία συμπεριλαμβάνονται οι Δείκτες και τα Παραδοτέα της πράξης, τα οποία περιλαμβάνονται στο Τεχνικό Δελτίο.
4. **Λοιπά**: Συμπληρώνεται με **✓**, εφόσον αφορά τροποποίηση στοιχείων του ΤΔΠ που επιφέρουν τροποποίηση της Απόφασης Ένταξης και δεν εντάσσονται σε άλλη από τις προαναφερθείσες κατηγορίες.
5. **Συνοπτική Περιγραφή τροποποίησης/ επικαιροποίησης:** Το πεδίοαφορά περιγραφή της σχετικής τροποποίησης/ επικαιροποίησης με την ανάλογη τεκμηρίωση της αναγκαιότητας της. Συμπληρώνεται υποχρεωτικά εφόσον η έκδοση του ΤΔΠ αφορά τροποποίηση/ επικαιροποίηση.

Η εν λόγω περιγραφή αποτυπώνεται και στην τροποποίηση της απόφασης ένταξης (εφόσον απαιτείται τροποποίηση).

**ΤΜΗΜΑ Β. ΣΤΟΙΧΕΙΑ ΔΙΚΑΙΟΥΧΟΥ/ΩΝ – ΕΜΠΛΕΚΟΜΕΝΩΝ ΦΟΡΕΩΝ**

*Στο Τμήμα Β παρατίθενται τα στοιχεία των φορέων που εμπλέκονται στην υλοποίηση της πράξης και πιο συγκεκριμένα τα στοιχεία του δικαιούχου, του κύριου του έργου, του φορέα λειτουργίας και συντήρησης και του φορέα χρηματοδότησης.*

*Από τα πεδία Β.1. - Β.15. (στοιχεία δικαιούχου πράξης) κάποια αφορούν όλους τους (δυνητικούς) δικαιούχους και κάποια αφορούν μόνο (δυνητικούς) δικαιούχους πράξεων κρατικών ενισχύσεων επιχειρηματικότητας. Για λόγους διευκόλυνσης της συμπλήρωσης των εν λόγω πεδίων οι οδηγίες αναγράφονται διακριτά για πράξεις πλην κρατικών ενισχύσεων επιχειρηματικότητας και για πράξεις κρατικών ενισχύσεων επιχειρηματικότητας:*

***Για πράξεις πλην κρατικών ενισχύσεων επιχειρηματικότητας:***

1. **Δικαιούχος:** Συμπληρώνεται η επωνυμία του φορέα, ο οποίος είναι υπεύθυνος για την υλοποίηση της πράξης και ορίζεται ως Δικαιούχος κατά την έννοια του Κανονισμού (ΕΚ) αριθ. 1303/2013, άρθρο 2.

Το εν λόγω πεδίο συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του δικαιούχου (πεδίο Β.2.).

1. **Κωδικός:** Συμπληρώνεται ο κωδικός του δικαιούχου που του έχει δοθεί από το ηλεκτρονικό σύστημα ΟΠΣ – ΕΣΠΑ. Με τη συμπλήρωση του πεδίου Β.2 συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ τα πεδία Β.1., Β.4., Β.11. – Β.13.
2. **Είδος φορέα:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του δικαιούχου (πεδίο Β.2.). Επιλέγεται το είδος του δικαιούχου μέσω δύο προεπιλεγμένων τιμών: 1. Δημόσιος, 2. Ιδιωτικός.

**Β.10. – Β.12.** Συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του δικαιούχου (πεδίο Β.2.). Συμπληρώνονται τα στοιχεία επικοινωνίας του δικαιούχου, δηλαδή η διεύθυνσή του, το τηλέφωνο και το e-mail.

1. **Ονοματεπώνυμο νόμιμου εκπροσώπου:** Συμπληρώνεται το ονοματεπώνυμο του νόμιμου εκπροσώπου του δικαιούχου. Νόμιμος εκπρόσωπος του δικαιούχου είναι το φυσικό πρόσωπο, το οποίο έχει το δικαίωμα να εκπροσωπεί και να δεσμεύει το δικαιούχο.

***Για πράξεις κρατικών ενισχύσεων επιχειρηματικότητας:***

**Β.5. ΑΦΜ:** Συμπληρώνεται, αρχικά, το ΑΦΜ του δικαιούχου (επιχείρησης). Με τη συμπλήρωση του ΑΦΜ συμπληρώνονται αυτόματα τα πεδία Β.1., Β.3., Β.4., Β.11. και Β.12.

1. **Δικαιούχος:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του ΑΦΜ του Δικαιούχου (πεδίο Β.5.). Συμπληρώνεται η επωνυμία του φορέα, ο οποίος είναι υπεύθυνος για την υλοποίηση της πράξης και ορίζεται ως Δικαιούχος κατά την έννοια του Κανονισμού (ΕΚ) αριθ. 1303/2013, άρθρο 2. Για πράξεις επιχειρηματικότητας δικαιούχος είναι ο φορέας που λαμβάνει την ενίσχυση, σύμφωνα με την έννοια του Κανονισμού.
2. **Διακριτικός τίτλος:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του ΑΦΜ του δικαιούχου (πεδίο Β.5.). Συμπληρώνεται ο διακριτικός τίτλος του φορέα / δικαιούχου που λαμβάνει ενίσχυση (επιχείρηση).
3. **Είδος φορέα:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του ΑΦΜ του δικαιούχου (πεδίο Β.5.). Επιλέγεται το είδος του δικαιούχου μέσω δύο προεπιλεγμένων τιμών: 1. Δημόσιος, 2. Ιδιωτικός.
4. **ΑΦΜ:** Συμπληρώνεται το ΑΦΜ του δικαιούχου (επιχείρηση). Δεν συμπληρώνεται για τις υπό σύσταση επιχειρήσεις που μέχρι την υποβολή της αίτησης χρηματοδότησης δεν έχουν ΑΦΜ.
5. **Ημερομηνία έναρξης εργασιών επιχείρησης:** Συμπληρώνεται η ημερομηνία έναρξης εργασιών της επιχείρησης, όπως αυτή ορίζεται από τις κείμενες εθνικές διατάξεις για κάθε τύπο επιχείρησης (π.χ. Α.Ε., Ο.Ε, κλπ).
6. **Υπό σύσταση:** Συμπληρώνεται με **✓**,εφόσον η επιχείρηση είναι υπό σύσταση (δηλαδή, μέχρι την ημερομηνία υποβολής της αίτησης χρηματοδότησης δεν έχει ΑΦΜ).
7. **Μέγεθος επιχείρησης:** Συμπληρώνεται το μέγεθος της επιχείρησης από κωδικοποιημένη λίστα με τις εξής επιλογές: πολύ μικρή, μικρή, μεσαία, μεγάλη, πολύ μεγάλη. Η κατηγοριοποίηση γίνεται σύμφωνα με τα κριτήρια που προσδιορίζονται στην προκήρυξη υποβολής αιτήσεων χρηματοδότησης.
8. **Απασχολούμενοι στην επιχείρηση (σε ΕΜΕ):** Συμπληρώνεται ο αριθμός των απασχολούμενων στην επιχείρηση σε ετήσιες μονάδες εργασίας (ΕΜΕ). Ο υπολογισμός του αριθμού απασχολουμένων γίνεται σύμφωνα με όσα σχετικά προσδιορίζονται στην προκήρυξη υποβολής αιτήσεων χρηματοδότησης.

**Β.10 – Β12.** Συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του ΑΦΜ του δικαιούχου (πεδίο Β.5.). Συμπληρώνονται τα στοιχεία επικοινωνίας του δικαιούχου, δηλαδή η διεύθυνσή του, το τηλέφωνο και το e-mail.

**Β.13. Ονοματεπώνυμο νόμιμου εκπροσώπου:** Συμπληρώνεται το ονοματεπώνυμο του νόμιμου εκπροσώπου του δικαιούχου. Νόμιμος εκπρόσωπος του δικαιούχου είναι το φυσικό πρόσωπο, το οποίο έχει το δικαίωμα να εκπροσωπεί και να δεσμεύει το δικαιούχο.

**Β.14. ΑΦΜ:**. Συμπληρώνεται το ΑΦΜ του νόμιμου εκπροσώπου του δικαιούχου.

Στις περιπτώσεις πράξεων που η υλοποίησή τους πραγματοποιείται από πολλαπλούς δικαιούχους ή εταιρικά σχήματα τα παραπάνω πεδία (Β.1. έως Β.14. όσα από αυτά αφορούν) συμπληρώνονται για κάθε δικαιούχο (εταίρο) ξεχωριστά (δηλαδή τα εν λόγω πεδία επαναλαμβάνονται τόσες φορές έως ότου συμπληρωθούν τα στοιχεία όλων των δικαιούχων / εταίρων). Σημειώνεται ότι πρώτα συμπληρώνονται τα στοιχεία του κύριου δικαιούχου που έχει το συντονισμό και τη γενική ευθύνη για το σύνολο της πράξης (π.χ. συντονιστής εταίρος) και στη συνέχεια των υπολοίπων δικαιούχων (εταίρων).

**Β.15. Υπεύθυνος πράξης/ Αρμόδιος επικοινωνίας**: Συμπληρώνεται το ονοματεπώνυμο του στελέχους του δικαιούχου που ορίζεται να παρακολουθεί και να διαχειρίζεται την υλοποίηση της πράξης, καθώς και να παρέχει τις απαραίτητες πληροφορίες σχετικά με την υλοποίηση αυτής. Το στέλεχος αυτό έχει τη συνολική εικόνα για την πράξη.

1. **Θέση στον φορέα:** Συμπληρώνεται η θέση που κατέχει ο υπεύθυνος της πράξης / αρμόδιος επικοινωνίας στον φορέα (δικαιούχο).

**Β.17 – Β.19.** Συμπληρώνεται η διεύθυνση του υπεύθυνου της πράξης/ αρμόδιου επικοινωνίας του δικαιούχου (του συντονιστή εταίρου), το τηλέφωνο και το e-mail.

Στις περιπτώσεις πράξεων με πολλαπλούς δικαιούχους (εταιρικό σχήμα) για κάθε φορέα (εταίρο) δύνανται να συμπληρώνονται τα στοιχεία του αρμόδιου επικοινωνίας (πεδία Β.15.-Β.19.). Ωστόσο, ως υπεύθυνος της πράξης ορίζεται στέλεχος του επικεφαλής δικαιούχου (συντονιστή εταίρου).

1. **Κύριος πράξης (έργου):** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του κύριου της πράξης (έργου) (πεδίο Β.21.). Συμπληρώνεται η επωνυμία του φορέα που είναι ο κύριος της πράξης, στην περίπτωση που είναι διαφορετικός από το δικαιούχο.

Κύριος της πράξης είναι, ο φορέας ο οποίος έχει την αρμοδιότητα εκτέλεσης του έργου και για λογαριασμό του οποίου καταρτίζεται η σύμβαση ή κατασκευάζεται το έργο.

1. **Κωδικός:** Συμπληρώνεται ο κωδικός του φορέα που του έχει δοθεί από το ηλεκτρονικό σύστημα ΟΠΣ – ΕΣΠΑ. Με τη συμπλήρωση του πεδίου Β.21. συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ τα πεδία Β.20., Β.22. – Β.24.

**Β.22.-Β.24.** Συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του φορέα (πεδίο Β.21.). Συμπληρώνεται η διεύθυνση του κύριου της πράξης, το τηλέφωνο και το e-mail, προκειμένου να είναι δυνατή η επικοινωνία μεταξύ της ΔΑ ή του ΕΦ και του φορέα.

1. **Φορέας λειτουργίας και συντήρησης:** Εφ’ όσον απαιτείται από τη φύση της πράξης, συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του φορέα (πεδίο Β.26.). Συμπληρώνεται η επωνυμία του φορέα που είναι υπεύθυνος να λειτουργήσει και να συντηρήσει το ολοκληρωμένο έργο που θα υλοποιήσει ο Δικαιούχος.
2. **Κωδικός:** Συμπληρώνεται ο κωδικός του φορέα που του έχει δοθεί από το ηλεκτρονικό σύστημα ΟΠΣ – ΕΣΠΑ. Με τη συμπλήρωση του πεδίου Β.26. συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ το πεδίο Β.25.

**Β.27. Αρμόδιος Επικοινωνίας:** Συμπληρώνεται το ονοματεπώνυμο του αρμόδιου επικοινωνίας εκ μέρους του φορέα λειτουργίας και συντήρησης της πράξης.

**Β.28 – Β.30.** Συμπληρώνεται η διεύθυνση, το τηλέφωνο επικοινωνίας και το e-mail του αρμόδιου επικοινωνίας του φορέα λειτουργίας και συντήρησης.

1. **Φορέας χρηματοδότησης:** Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του φορέα (πεδίο Β.32.). Συμπληρώνεται η επωνυμία του φορέα της Συλλογικής Απόφασης, ο οποίος έχει την αρμοδιότητα της χρηματοδότησης της πράξης από πόρους του Προγράμματος Δημοσίων Επενδύσεων.
2. **Κωδικός:** Συμπληρώνεται από τη ΔΑ ή τον ΕΦ ο κωδικός του φορέα που έχει δοθεί από το ηλεκτρονικό σύστημα ΟΠΣ – ΕΣΠΑ. Με τη συμπλήρωση του πεδίου Β.32. συμπληρώνονται αυτόματα από το ηλεκτρονικό σύστημα του ΟΠΣ – ΕΣΠΑ τα πεδία Β.31. και Β.33.
3. **Διεύθυνση**: Συμπληρώνεται αυτόματα από το ηλεκτρονικό σύστημα του ΟΠΣ – ΕΣΠΑ με τη συμπλήρωση του κωδικού του φορέα (πεδίο Β.32.). Συμπληρώνεται η διεύθυνση επικοινωνίας του φορέα χρηματοδότησης της πράξης.

**ΤΜΗΜΑ Γ. ΣΤΟΙΧΕΙΑ ΠΡΟΓΡΑΜΜΑΤΟΣ**

*Στο Τμήμα Γ του Τεχνικού Δελτίου Πράξης συμπληρώνονται στοιχεία που χαρακτηρίζουν το επιχειρησιακό πρόγραμμα, στη βάση των οποίων κατηγοριοποιείται η πράξη.*

*Τα πεδία αυτά συμπληρώνονται από τη ΔΑ ή τον ΕΦ, με εξαίρεση το Πεδία Γ2 «Κωδικός Πρόσκλησης» και Πεδίο Γ.28 «Γεωγραφική θέση», τα οποία θα συμπληρώνονται από το δικαιούχο, ως εξής:*

**Γ.2. Κωδικός:** Συμπληρώνεται ο κωδικός της πρόσκλησης, στο πλαίσιο της οποίας υποβάλλεται το Τεχνικό Δελτίο Πράξης. Βάσει του κωδικού συμπληρώνονται αυτόματα τα πεδία **Γ.1. Τίτλος** και **Γ.3. Φορέας.**

**Γ.28. Γεωγραφική θέση (Περιφέρεια ή νομός/ΟΤΑ) – (NUTS/LAU**): Συμπληρώνεται ο κωδικός της γεωγραφικής θέσης, στην οποία υλοποιείται η πράξη σε επίπεδο Περιφέρειας, Νομού ή και ΟΤΑ, με βάση τους κωδικούς NUTS/LAU, σύμφωνα με τα κωδικοποιημένα στοιχεία του ΟΠΣ – ΕΣΠΑ και τα στοιχεία της πρόσκλησης. Σε περίπτωση που η πράξη χωροθετείται σε περισσότερες γεωγραφικές θέσεις συμπληρώνονται περισσότερες γραμμές, με ανάλογο τρόπο.

 Βάσει του κωδικού (Ι) συμπληρώνεται αυτόματα από το ηλεκτρονικό σύστημα του ΟΠΣ-ΕΣΠΑ η περιγραφή της γεωγραφικής θέσης (ΙΙ).

Για κάθε γεωγραφική θέση συμπληρώνεται και το ποσοστό της επιλέξιμης δημόσιας δαπάνης της πράξης που αφορά στον κάθε κωδικό. Τα ποσοστά αυτά θα πρέπει να αθροίζουν στο 100%.

Τα υπόλοιπα πεδία συμπληρώνονται από τη ΔΑ ή τον ΕΦ ως εξής:

**ΣΤΟΙΧΕΙΑ ΦΟΡΕΑ ΔΙΑΧΕΙΡΙΣΗΣ**

1. **Φορέας:** Συμπληρώνεται αυτόματα βάσει του κωδικού του φορέα (πεδίο Γ.5.). Συμπληρώνεται η επωνυμία του φορέα διαχείρισης της πράξης (ΔΑ ή ΕΦ), βάσει των κωδικοποιημένων στοιχείων των εν λόγω φορέων στο ΟΠΣ - ΕΣΠΑ και των στοιχείων της πρόσκλησης.
2. **Κωδικός:** Συμπληρώνεται ο κωδικός του φορέα διαχείρισης, σύμφωνα με το σχετικό αρχείο των κωδικοποιημένων στοιχείων του ΟΠΣ - ΕΣΠΑ και των στοιχείων της πρόσκλησης.
3. **Χειριστής πράξης:** Συμπληρώνεται από τη ΔΑ ή τον ΕΦ, μετά την ένταξη της πράξης, το ονοματεπώνυμο του στελέχους/χειριστή του φορέα διαχείρισης που αναλαμβάνει την παρακολούθηση της πράξης.

**Γ.7. – Γ.8.:** Συμπληρώνεται το τηλέφωνο και το e-mail του χειριστή που αναλαμβάνει την παρακολούθηση της πράξης, προκειμένου να καθίσταται δυνατή η επικοινωνία με το δικαιούχο της πράξης.

**ΚΩΔΙΚΟΙ ΠΡΟΓΡΑΜΜΑΤΟΣ**

1. **Προγραμματική Περίοδος:** Συμπληρώνεται αυτόματα από το ΟΠΣ - ΕΣΠΑ η προγραμματική περίοδος στην οποία εντάσσεται η πράξη, βάσει των στοιχείων της πρόσκλησης.
2. **Κωδικός:** Συμπληρώνεται αυτόματα από το ΟΠΣ - ΕΣΠΑ ο αντίστοιχος κωδικός για τη συγκεκριμένη προγραμματική περίοδο.
3. **Οριζόντια πράξη**: Συμπληρώνεται με **✓,** εφόσον η πράξη αφορά οριζόντια πράξη. Οριζόντιες είναι οι πράξεις που δεν μπορούν να χωροθετηθούν. Δηλαδή οι πράξεις για τις οποίες είτε οι νομικές δεσμεύσεις για την υλοποίησή τους, είτε τα παραδοτέα τους δεν είναι δυνατόν να χωροθετηθούν διακριτά και ποσοτικοποιημένα (έχουν άμεση επίπτωση σε όλη τη χώρα).
4. **Κωδικός κατανομής οριζόντιας πράξης:** Σε περίπτωση επιλογής του πεδίου Γ.11, συμπληρώνεται ο αντίστοιχος κωδικός κατανομής που εφαρμόζεται για την οριζόντια πράξη. Οι κωδικοί κατανομής καταχωρούνται και κωδικοποιούνται στο ΟΠΣ - ΕΣΠΑ σε συνεργασία με τη ΔΑ ή τον ΕΦ.

**Γ.13. – Γ.17.:** Τα πεδία αυτά συμπληρώνονται αυτόματα από το ΟΠΣ – ΕΣΠΑ, με βάση τα αντίστοιχα στοιχεία της πρόκλησης, στο πλαίσιο της οποίας υποβάλλεται το ΤΔΠ. Στην περίπτωση που για κάποιο από τα εν λόγω πεδία υπάρχουν περισσότερες από μία επιλογές, η ΔΑ/ ΕΦ επιλέγει αυτή που αντιστοιχεί στην πράξη, βάσει λίστας κωδικοποιημένων στοιχείων του ΟΠΣ - ΕΣΠΑ και σύμφωνα με τα αντίστοιχα στοιχεία της πρόσκλησης. Αναλυτικότερα στα εν λόγω πεδία συμπληρώνονται:

* ο τίτλος του Επιχειρησιακού Προγράμματος στο οποίο εντάσσεται η πράξη,
* ο τίτλος του Άξονα Προτεραιότητας του Επιχειρησιακού Προγράμματος, στον οποίο εντάσσεται η πράξη,
* το Ευρωπαϊκό Διαρθρωτικό Ταμείο από το οποίο συγχρηματοδοτείται η πράξη,
* η κατηγορία περιφέρειας στην οποία υλοποιείται η πράξη

το ποσοστό, βάσει του οποίου επιμερίζεται η επιλέξιμη δημόσια δαπάνη της πράξης σε κάθε ένα από τα προηγούμενα πεδία (Γ.13. - Γ.16.). Το ποσοστό της επιλέξιμης δημόσιας δαπάνης θα είναι 100% στις περιπτώσεις πράξεων, για τις οποίες η συμπλήρωση των πεδίων Γ.13-Γ.16 αφορούν μία επιλογή. Σε περίπτωση πολλαπλών επιλογών τα ποσοστά αυτά θα πρέπει να αθροίζουν στο 100%.

**ΚΑΤΗΓΟΡΙΟΠΟΙΗΣΗ ΠΡΑΞΗΣ**

**Γ.18. - Γ.31:** (εκτός του πεδίου Γ.28.). Τα πεδία αυτά αναφέρονται στην ονοματολογία των κατηγοριών παρέμβασης των ταμείων του Παραρτήματος Ι του εκτελεστικού κανονισμού 215/2014.

Συμπληρώνονται αυτόματα από το ΟΠΣ – ΕΣΠΑ, με βάση τα αντίστοιχα στοιχεία της πρόκλησης, στο πλαίσιο της οποίας υποβάλλεται το ΤΔΠ. Στην περίπτωση που για κάποιο από τα εν λόγω πεδία υπάρχουν περισσότερες από μία επιλογές, η ΔΑ/ ΕΦ επιλέγει αυτή που αντιστοιχεί στην πράξη, βάσει λίστας κωδικοποιημένων στοιχείων του ΟΠΣ - ΕΣΠΑ και σύμφωνα με τα αντίστοιχα στοιχεία της πρόσκλησης.

Στην περίπτωση που η πράξη αναφέρεται σε περισσότερες από μία επιλογές για κάποιο από τα πεδία, συμπληρώνονται διακριτά οι επιλογές αυτές για κάθε πεδίο (δηλαδή συμπληρώνονται περισσότερες γραμμές στο πεδίο που η επιλογή είναι παραπάνω από μία). Σε περίπτωση πολλαπλών επιλογών για το ίδιο πεδίο, τα ποσοστά αυτά θα πρέπει να αθροίζουν στο 100%.

Αναλυτικότερα στα εν λόγω πεδία συμπληρώνονται:

* ο κωδικός και η περιγραφή του θεματικού στόχου, της επενδυτικής προτεραιότητας, του ειδικού στόχου, στα οποία κατηγοριοποιείται η πράξη
* ο κωδικός και η περιγραφή του μηχανισμού εδαφικής διάστασης, καθώς και ο κωδικός στρατηγικής χωρικής ανάπτυξης, ο οποίος ορίζεται στην πρόσκληση για την υποβολή προτάσεων στο πλαίσιο ολοκληρωμένων χωρικών παρεμβάσεων (π.χ. ΤΑΠΤΟΚ, ΟΧΕ, ολοκληρωμένη παρέμβαση βιώσιμης αστικής ανάπτυξης)
* ο κωδικός, η περιγραφή του πεδίου παρέμβασης, της δράσης, της μορφής χρηματοδότησης, του τύπου εδαφικής διάστασης, του δευτερεύοντος θεματικού στόχου ΕΚΤ, καθώς και το ποσοστό, βάσει του οποίου επιμερίζεται η επιλέξιμη δημόσια δαπάνη της πράξης σε κάθε ένα από τα εν λόγω πεδία
* Ο κωδικός και η περιγραφή της οικονομικής δραστηριότητας, του ΚΑΔ/ΝΑCE και το είδος επένδυσης, καθώς και το ποσοστό, βάσει του οποίου επιμερίζεται η επιλέξιμη δημόσια δαπάνη της πράξης σε κάθε ένα από τα προηγούμενα πεδία.

Τα πεδία που αφορούν την κωδικοποίηση της οικονομικής δραστηριότητας κατά ΚΑΔ/ΝΑCE και το είδος επένδυσης (**Πεδία Γ.30. και Γ.31.**) συμπληρώνονται μόνο για πράξεις κρατικών ενισχύσεων επιχειρηματικότητας, ως εξής:

* Για την κωδικοποίηση κατά **ΚΑΔ** συμπληρώνεται ο κωδικός και η περιγραφή (τίτλος) της οικονομικής δραστηριότητας, στην οποία αναφέρεται η προτεινόμενη πράξη, σύμφωνα με την ταξινόμησή του σε Κωδικούς Αριθμούς Δραστηριότητας (ΚΑΔ 2011), και προκύπτει από το έντυπο Ε3 της πλέον πρόσφατης φορολογικής δήλωσης της επιχείρησης.
* Για τη στατιστική ταξινόμηση **NACE** συμπληρώνεται ο τετραψήφιος κωδικός και η περιγραφή (τίτλος) της οικονομικής δραστηριότητας NACE- Αναθ.2, στην οποία αναφέρεται η πράξη, σύμφωνα με το σχετικό πίνακα της ονοματολογίας των οικονομικών δραστηριοτήτων «Nomenclature générale des activités économiques dans les Communautés Européennes –NACE», όπως αναφέρεται στη σχετική πρόσκληση.
* Το **είδος επένδυσης** συμπληρώνεται βάσει λίστας κωδικοποιημένων στοιχείων του ΟΠΣ – ΕΣΠΑ, στην περίπτωση παραγωγικών επενδύσεων. Οι επιλογές αφορούν: νέα κατασκευή, επέκταση, μετατροπή/εκσυγχρονισμός, αλλαγή τόπου, δημιουργία μέσω εξαγοράς.

**ΤΜΗΜΑ Δ. ΦΥΣΙΚΟ ΑΝΤΙΚΕΙΜΕΝΟ**

*Στο Τμήμα Δ του Τεχνικού Δελτίου Πράξης συμπληρώνονται τα στοιχεία που αφορούν στο φυσικό αντικείμενο της πράξης, συμπεριλαμβανομένων της μεθοδολογίας υλοποίησης, των παραδοτέων και της λειτουργικότητας της πράξης, καθώς και την ενσωμάτωση των οριζόντιων πολιτικών από την πράξη.*

1. **Συνοπτική περιγραφή φυσικού αντικειμένου της πράξης:** Παρατίθεται συνοπτική περιγραφή του φυσικού αντικειμένου της πράξης, με αναφορά στα βασικά τεχνικά, λειτουργικά και άλλα χαρακτηριστικά της πράξης, με τρόπο ώστε να γίνεται άμεσα αντιληπτό σε τι αφορά η πράξη (φυσικό αντικείμενο) και ποια είναι τα αποτελέσματα της.

Στην περίπτωση πράξεων για την υλοποίηση των οποίων απαιτούνται προπαρασκευαστικές ενέργειες, αναφέρονται διακριτά οι εν λόγω ενέργειες, ως προπαρασκευαστικές ενέργειες. Οι ενέργειες αυτές δεν αναλύονται ανά υποέργο.

Στην περίπτωση πράξεων, οι δαπάνες των οποίων υπολογίζονται βάσει επιλογών απλοποιημένου κόστους,  η περιγραφή του φυσικού αντικειμένου περιλαμβάνει **οπωσδήποτε** αναλυτική παρουσίαση των ποιοτικών και ποσοτικών χαρακτηριστικών που θα αποτελέσουν αντικείμενο επαλήθευσης, προκειμένου να καταβληθεί η δημόσια δαπάνη που υπολογίζεται με βάση τις επιλογές απλοποιημένου κόστους.

Το φυσικό αντικείμενο αποτυπώνεται στην απόφαση ένταξης.

1. **Επικοινωνιακή περιγραφή φυσικού αντικειμένου πράξης:** Περιγράφεται η πράξη, με τρόπο περιεκτικό αλλά και σύντομο ώστε να απαντάει στα βασικά ερωτήματα τι, γιατί, πού, πότε. Δεδομένου ότι, η σύνοψη της πράξης θα χρησιμοποιηθεί για τη δημοσιότητα της πράξης στο ευρύ κοινό (π.χ. συμπερίληψη της πράξης στον κατάλογο πράξεων) ο τρόπος γραφής θα πρέπει να είναι σαφής αλλά και κατανοητός.
2. **Μεθοδολογία υλοποίησης:**Περιγράφεται η μεθοδολογία υλοποίησης της πράξης και αναλύονται οι λόγοι για τους οποίους επιλέγεται η συγκεκριμένη μεθοδολογία και πως αυτή διασφαλίζει την υλοποίηση της πράξης. Αιτιολογείται η σκοπιμότητα υλοποίησης των επί μέρους υποέργων της πράξης. Περιγράφονται με σαφήνεια και αποτυπώνονται οι απαιτούμενες ενέργειες και η χρονική αλληλουχία των ενεργειών για την υλοποίηση της πράξης ή των επιμέρους υποέργων της.
3. **Παραδοτέα πράξης:** Αναγράφονται επιγραμματικά τα παραδοτέα της πράξης. Τα παραδοτέα αποτυπώνονται στην απόφαση ένταξης.
4. **Λειτουργικότητα πράξης και αξιοποίηση των αποτελεσμάτων της:** Αναφέρεται το πώς διασφαλίζεται η λειτουργικότητα και πώς αξιοποιούνται τα αποτελέσματα της πράξης, μετά την ολοκλήρωσή της. Όπου απαιτείται, γίνεται αναφορά των σχετικών φορέων/ δομών/ μηχανισμών λειτουργίας ή των ενεργειών που θα πρέπει να αναληφθούν με το χρονοδιάγραμμά τους, προκειμένου να εξασφαλιστεί η λειτουργία και η συντήρηση της πράξης και να αξιοποιηθούν τα αποτελέσματά της.
5. **Περιγραφή προτεινόμενων ενδεικτικών δραστηριοτήτων επικοινωνίας για την ενημέρωση του κοινού και των συμμετεχόντων σχετικά με το σκοπό της πράξης και τη χρηματοδότησή της από το Ταμείο**

Συμπληρώνεται, εφόσον η ΔΑ έχει προσδιορίσει στην πρόσκληση για την υποβολή των αιτήσεων χρηματοδότησης (προτάσεων) ότι οι δυνητικοί δικαιούχοι στις προτάσεις τους θα πρέπει να περιγράψουν και υλοποιήσουν δραστηριότητες πληροφόρησης επικοινωνίας, πέραν των υποχρεωτικών δράσεων που ορίζονται στον Καν. 1303/2013.

Περιγράφονται οι δραστηριότητες επικοινωνίας και ενημέρωσης του κοινού και των συμμετεχόντων/ωφελουμένων της πράξης, που σχεδιάζει να παρέχει ο Δικαιούχος πριν την έναρξη της υλοποίησης και κατά την υλοποίηση της πράξης.Οι δραστηριότητες επικοινωνίας θα πρέπει να είναι ανάλογες του μεγέθους της πράξης.

**ΠΕΡΙΓΡΑΦΗ ΕΝΣΩΜΑΤΩΣΗΣ ΤΩΝ ΑΚΟΛΟΥΘΩΝ (ΟΡΙΖΟΝΤΙΩΝ) ΠΟΛΙΤΙΚΩΝ ΑΠΟ ΤΗΝ ΠΡΑΞΗ**

1. **Προάσπιση και προαγωγή της ισότητας μεταξύ ανδρών και γυναικών:** Περιγράφεται ο τρόπος με τον οποίο η πράξη συνεκτιμά και υπερασπίζει την ισότητα μεταξύ ανδρών και γυναικών και ενσωματώνει τη διάσταση του φύλου. Ανάλογα με τη φύση της πράξης δύναται να περιγραφεί ο τρόπος με τον οποίο η πράξη προωθεί την ισότητα μεταξύ ανδρών και γυναικών καθώς και να περιγραφούν τα μέτρα που λαμβάνονται για το σκοπό αυτό.
2. **Αποτροπή κάθε διάκρισης λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού**: Περιγράφεται πως η πράξη αποτρέπει τις διακρίσεις λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού. Ανάλογα με τη φύση της πράξης, δύναται να περιγραφεί ο τρόπος με τον οποίο η πράξη συμβάλλει στην εξάλειψη των ανισοτήτων λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού, καθώς και να περιγραφούν τα μέτρα που λαμβάνονται για το σκοπό αυτό.
3. **Διασφάλιση της προσβασιμότητας ατόμων με αναπηρία**: Περιγράφεται ο τρόπος με τον οποίο η πράξη διασφαλίζει την προσβασιμότητα των ατόμων με αναπηρία. Σε περιπτώσεις πράξεων που από τη φύση τους δεν απαιτείται η λήψη συγκεκριμένων μέτρων για την προσβασιμότητα των ατόμων με αναπηρία (π.χ. ανακατασκευή τάπητα οδοστρωσίας, κλπ) τεκμηριώνονται οι λόγοι για τους οποίους δεν προβλέπονται αντίστοιχα μέτρα.
4. **Αρχή της βιώσιμης ανάπτυξης και διασφάλιση της προώθησης των απαιτήσεων περιβαλλοντικής προστασίας, απόδοσης πόρων, μετριασμού κλιματικής αλλαγής και προστασίας βιοποικιλότητας, όπου εφαρμόζεται:** Περιγράφεται ο τρόπος με τον οποίο η πράξη σέβεται την αρχή της προστασίας και της βελτίωσης του περιβάλλοντος και ειδικότερα σε σχέση με τους όρους, περιορισμούς και κατευθύνσεις της εγκεκριμένης ΚΥΑ Στρατηγικής Μελέτης Περιβαλλοντικών Επιπτώσεων κάθε ΕΠ.

**ΤΜΗΜΑ Ε. ΣΥΝΑΦΕΙΑ ΠΡΑΞΗΣ ΜΕ ΤΟΥΣ ΣΤΟΧΟΥΣ ΚΑΙ ΤΑ ΑΠΟΤΕΛΕΣΜΑΤΑ ΤΟΥ ΕΠ**

*Στο Τμήμα Ε του Τεχνικού Δελτίου Πράξης συμπληρώνονται τα στοιχεία που αφορούν στη σκοπιμότητα της προτεινόμενης πράξης, σε συνάρτηση με τους στόχους που εξυπηρετεί, καθώς και τις τυχόν σχέσης της πράξης με άλλες πράξεις.*

**ΣΚΟΠΙΜΟΤΗΤΑ ΠΡΑΞΗΣ**

*Τα πεδία Ε.1. έως Ε.5. δεν συμπληρώνονται για πράξεις κρατικών ενισχύσεων επιχειρηματικότητας.*

1. **Αναγκαιότητα πράξης:** Αναφέρονται οι ανάγκες και τα προβλήματα ή / και η αποτυχία της αγοράς που η πράξη καλείται να καλύψει/ αντιμετωπίσει, τα οποία μέχρι σήμερα δεν έχουν καλυφθεί/ αντιμετωπιστεί επαρκώς. Όπου είναι δυνατόν οι ανάγκες και τα προβλήματα ποσοτικοποιούνται, βάσει στοιχείων καταγραφής αναγκών/ προβλημάτων, όπως προκύπτουν από μελέτες, έρευνες, κλπ.
2. **Καινοτομία πράξης:** Αναφέρεται εάν η πράξη εμπεριέχει καινοτομικά στοιχεία και εάν ναι αναφέρονται τα στοιχεία εκείνα που αναδεικνύουν τον καινοτομικό χαρακτήρα της πράξης.
3. **Αιτιολόγηση της συμβολής της προτεινόμενης πράξης στην επίτευξη των ειδικών στόχων και δεικτών αποτελέσματος του ΕΠ, όπως αναφέρονται στην πρόσκληση:** Τεκμηριώνεται η συμβολή της πράξης στην επίτευξη των ειδικών στόχων και δεικτών αποτελέσματος της επενδυτικής προτεραιότητας, στην οποία εντάσσεται η πράξη, όπως αυτά έχουν προσδιοριστεί στην πρόσκληση για την υποβολή των αιτήσεων χρηματοδότησης (προτάσεων). Η συμβολή της πράξης στους δείκτες αποτελέσματος θα πρέπει να τεκμηριωθεί ιδιαίτερα στις περιπτώσεις πράξεων, για τις οποίες δεν απαιτείται η συμπλήρωση της τιμής στόχου των δεικτών αποτελεσμάτων (Πεδίο Ε.23.).
4. **Αναμενόμενα οφέλη/ ωφελούμενος πληθυσμός:** Προσδιορίζονται τα οφέλη που αναμένονται από την υλοποίηση και λειτουργία της πράξης ή και ο πληθυσμός που αναμένεται άμεσα αλλά και έμμεσα να ωφεληθεί από την εν λόγω πράξη. Δηλαδή, προσδιορίζονται οι συγκεκριμένες πληθυσμιακές ομάδες, οι ανάγκες των οποίων αντιμετωπίζονται με τις υπηρεσίες που παρέχονται από τη λειτουργία της πράξης.
5. **Η πράξη συμβάλλει στην μακροπεριφερειακή στρατηγική Αδριατικής – Ιονίου:** Το πεδίο συμπληρώνεται από τη ΔΑ ή τον ΕΦ. Συμπληρώνεται με ****, εφόσον η πράξη συμβάλλειστην μακροπεριφερειακή στρατηγική Αδριατικής – Ιονίου.

**ΔΕΙΚΤΕΣ ΠΑΡΑΚΟΛΟΥΘΗΣΗΣ ΑΝΑ ΕΠ, ΑΠ, ΤΑΜΕΙΟ ΚΑΙ**

**ΕΠΕΝΔΥΤΙΚΗ ΠΡΟΤΕΡΑΙΟΤΗΤΑ**

Τα πεδία των Πινάκων «Δείκτες Εκροών Πράξης», «Συμβολή της Πράξης στους Δείκτες Αποτελέσματος του ΕΠ» και «Λοιποί Δείκτες Πράξης» συμπληρώνονται από το ηλεκτρονικό σύστημα του ΟΠΣ – ΕΣΠΑ, βάσει των αντίστοιχων στοιχείων που προσδιορίζονται από τη ΔΑ ή τον ΕΦ στην πρόσκληση για την υποβολή αιτήσεων χρηματοδότησης (προτάσεων), με εξαίρεση τα πεδία που αφορούν την τιμή στόχου των σχετικών δεικτών.

Συνεπώς, τα **πεδία Ε.6. – Ε.13., Ε.15.- Ε.22.** και **Ε.24. – Ε.31.** που αφορούν στα στοιχεία των: Επιχειρησιακό Πρόγραμμα, Άξονα Προτεραιότητας, Ταμείο, Επενδυτική Προτεραιότητα, Κωδικό Δείκτη, Ονομασία Δείκτη, Μονάδα Μέτρησης και Κατηγορία Περιφέρειας είναι προσυμπληρωμένα στοιχεία από την πρόσκληση. Τα πεδία που αφορούν τις τιμές στόχου των δεικτών συμπληρώνονται ως εξής:

1. **Τιμή στόχος (δείκτη εκροών πράξης):** Συμπληρώνεται η τιμή στόχος του δείκτη εκροής (δηλαδή η «ποσότητα» του δείκτη εκροής μετρούμενη με τη μονάδα μέτρησης που συμπληρώθηκε στο πεδίο Ε.11.) που προγραμματίζεται/ αναμένεται να επιτευχθεί από την υλοποίηση του φυσικού αντικειμένου της πράξης. Ανάλογα με τη φύση της πράξης, το σύνολο της τιμής στόχου διακρίνεται ανά φύλο (άνδρες – γυναίκες).

Η τιμή στόχος του δείκτη εκροής συμπληρώνεται για κάθε πράξη.

1. **Τιμή στόχος (συμβολή της πράξης στους δείκτες αποτελέσματος του ΕΠ):** Η συμπλήρωση της τιμής στόχου δεικτών αποτελέσματος δεν είναι υποχρεωτική για κάθε πράξη, καθώς η επίτευξη των δεικτών αποτελέσματος του Ε.Π. εξαρτάται και από άλλους εξωγενείς παράγοντες και η τιμή στόχος τους δεν επιτυγχάνονται μόνο από τις συγχρηματοδοτούμενες πράξεις.

Δύναται ωστόσο να συμπληρωθεί στις περιπτώσεις πράξεων όπου με την εκτέλεσή τους επιτυγχάνεται ο δείκτης αποτελέσματος του ειδικού στόχου του Ε.Π. (π.χ. μεγάλα έργα) ή πράξεις όπου στο φυσικό τους αντικείμενο προσδιορίζεται με σαφήνεια το αποτέλεσμα της πράξης, το οποίο συνάδει με τους δείκτες αποτελέσματος του Ε.Π.

Π.χ. μία πράξη ΕΚΤ, το φυσικό αντικείμενο της οποίας αφορά α) στην εκμάθηση της ελληνικής γλώσσας σε 200 μετανάστες και πρόσφυγες και β) στην πιστοποίηση της γνώσης της ελληνικής γλώσσας των 100 μεταναστών - προσφύγων. Σε αυτή την περίπτωση η τιμή στόχος του δείκτη εκροής είναι: 200 μετανάστες – πρόσφυγες και η τιμή στόχος του δείκτη αποτελέσματος είναι: 100 μετανάστες – πρόσφυγες, οι οποίοι πήραν πιστοποιητικό γνώσης της ελληνικής γλώσσας.

Αντίθετα, εάν η πράξη αφορά μόνο στην εκμάθηση ελληνικής γλώσσας σε 200 μετανάστες, τότε συμπληρώνεται μόνο η τιμή στόχος του δείκτη εκροής.

Η τιμή στόχος του δείκτη αποτελέσματος, για τις περιπτώσεις των πράξεων που θα συμπληρωθεί, προσδιορίζεται ως «ποσότητα» του δείκτη αποτελέσματος μετρούμενη με τη μονάδα μέτρησης που συμπληρώθηκε στο πεδίο Ε.20. που προγραμματίζεται/ αναμένεται να επιτευχθεί από την υλοποίηση του φυσικού αντικειμένου της πράξης

1. **Τιμή στόχος (λοιπών δεικτών):** Συμπληρώνεται η τιμή στόχος του δείκτη (δηλαδή η «ποσότητα» του δείκτη μετρούμενη με τη μονάδα μέτρησης που συμπληρώθηκε στο πεδίο Ε.29.) που προγραμματίζεται/ αναμένεται να επιτευχθεί από την υλοποίηση του φυσικού αντικειμένου της πράξης, στην περίπτωση που η ΔΑ στην πρόσκληση για την υποβολή των αιτήσεων χρηματοδότησης (προτάσεων) έχει προσδιορίσει δείκτες αυτής της κατηγορίας.

Σε διαφορετική περίπτωση τα πεδία του πίνακα που αφορούν λοιπούς δείκτες δεν συμπληρώνονται.

**ΤΜΗΜΑΤΟΠΟΙΗΜΕΝΗ ΠΡΑΞΗ (PHASING) / ΣΥΣΧΕΤΙΖΟΜΕΝΕΣ ΠΡΑΞΕΙΣ**

*Στα παρακάτω πεδία συμπληρώνονται στοιχεία που αφορούν τις τμηματοποιημένες πράξεις (phasing), και τη σχέση της προτεινόμενης πράξης με άλλες πράξεις, δηλαδή αν η προτεινόμενη πράξη είναι συμπληρωματική ή επέκταση άλλης, ή/και αν βρίσκεται σε συνέργεια με άλλη πράξη.*

1. **Η πράξη:** Επιλέγεται ένα ή περισσότερα από τα **Πεδία Ε.33α, Ε.33β ή Ε.33γ**, εφόσον η προτεινόμενη πράξη:
* **Είναι τμηματοποιημένη:** Δηλαδή είναι πράξη που εκτελείται σε δύο φάσεις μεταξύ των προγραμματικών περιόδων 2007-2013 και 2014-2020.
* **Αποτελεί συμπλήρωση / επέκταση άλλης πράξης:** Δηλαδή η προτεινόμενη πράξη αποτελεί συμπλήρωση ή επέκταση άλλης ολοκληρωμένης ή σε εξέλιξη πράξης, ανεξαρτήτως αν εντάσσεται στο ίδιο ή σε άλλο Επιχειρησιακό Πρόγραμμα, αν συγχρηματοδοτήθηκε σε προηγούμενες προγραμματικές περιόδους ή συγχρηματοδοτείται στο πλαίσιο του ΕΣΠΑ 2014-2020 ή αν χρηματοδοτήθηκε/χρηματοδοτείται από άλλες πηγές.
* **Βρίσκεται σε συνέργεια με άλλη πράξη:** δηλαδή η προτεινόμενη πράξη βρίσκεται σε συνέργεια με άλλη ολοκληρωμένη ή σε εξέλιξη πράξη, ή σχεδιαζόμενη πράξη, ανεξαρτήτως αν εντάσσεται στο ίδιο ή σε άλλο Επιχειρησιακό Πρόγραμμα, αν συγχρηματοδοτήθηκε σε προηγούμενες προγραμματικές περιόδους ή συγχρηματοδοτείται στο πλαίσιο του ΕΣΠΑ 2014-2020 ή αν χρηματοδοτήθηκε/χρηματοδοτείται/θα χρηματοδοτηθεί από άλλες πηγές.

Ως συνέργεια μεταξύ δύο τουλάχιστον πράξεων ορίζεται η αμφίδρομη σχέση κατά την οποία η λειτουργία ή τα αποτελέσματα της καθεμιάς είτε βελτιώνουν τη λειτουργία και πολλαπλασιάζουν τα αποτελέσματα της/ων άλλης/ων, είτε αποτελούν αναγκαίες προϋποθέσεις της λειτουργίας της/των άλλης/ων.

ΠΡΑΞΗ ΣΕ ΕΚΤΕΛΕΣΗ ΚΑΤΑ ΦΑΣΕΙΣ ΜΕΤΑΞΥ 2007-2013 & 2014-2020 (PHASING)

Τα πεδία Ε.34. έως Ε.38. συμπληρώνονται, εφόσον έχει επιλεγεί το πεδίο Α.8.

1. **Κωδικός ΟΠΣ:** Συμπληρώνεται ο κωδικός ΟΠΣ της πράξης που είχε χρηματοδοτηθεί στο πλαίσιο του ΕΣΠΑ 2007-2013.
2. **Τίτλος πράξης:** Συμπληρώνεται ο τίτλος της πράξης που η εκτέλεσή της ξεκίνησε στο πλαίσιο του ΕΣΠΑ 2007-2013 (Α΄ φάση).
3. **Συνολική δημόσια δαπάνη Α’ & Β’ φάσης:** Συμπληρώνεται η συνολική δημόσια δαπάνης της Α’ και Β’ φάσης της πράξης, η οποία θα πρέπει να είναι ίση με το άθροισμα της συνολικής δημόσιας δαπάνης της Α’ φάσης (πεδίο Ε.37.) και της συνολικής δημόσιας δαπάνης της Β’ φάσης της πράξης που αναφέρεται στο χρηματοδοτικό σχέδιο της πράξης (Πεδίο Ζ.2.: Σύνολο).
4. **Συνολική δημόσια δαπάνη Α’ φάσης:** Συμπληρώνεται η συνολική δημόσια δαπάνη της Α’ φάσης της πράξης, όπως αυτή θα συμπεριληφθεί/ συμπεριλαμβάνεται στην έκθεση κλεισίματος του Επιχειρησιακού Προγράμματος του ΕΣΠΑ 2007-2013.
5. **Συνοπτική αναφορά φυσικού αντικείμενου πράξης:** Περιγράφεται συνοπτικά το φυσικό αντικείμενο της Α’ φάσης του έργου και τα παραδοτέα αυτού.

Επισυνάπτονται όλα τα απαραίτητα δικαιολογητικά που τεκμηριώνουν το φυσικό αντικείμενο που εκτελέστηκε και τις δαπάνες που βάρυναν το ΕΣΠΑ 2007-2013, εφόσον δεν είναι διαθέσιμα στην ΔΑ του επιχειρησιακού προγράμματος του ΕΣΠΑ 2014-2020, στο οποίο προτείνεται να ενταχθεί η Β’ φάση της πράξης.

ΣΥΣΧΕΤΙΖΟΜΕΝΕΣ ΠΡΑΞΕΙΣ (ΣΥΜΠΛΗΡΩΣΗ / ΕΠΕΚΤΑΣΗ ΑΛΛΗΣ ΠΡΑΞΗΣ, ΣΥΝΕΡΓΕΙΑ ΜΕ ΑΛΛΗ ΠΡΑΞΗ)

Τα πεδία Ε.39. έως Ε.48. συμπληρώνονται εφόσον επιλεγεί το πεδίο Ε.33β. ή/ και Ε.33γ.

1. **Η πράξη είναι συγχρηματοδοτούμενη:** Συμπληρώνεται με ****, εφόσον η συσχετιζόμενη πράξη είναι συγχρηματοδοτούμενη από κοινοτικούς πόρους (ΕΣΠΑ 2007-2013, ΕΣΠΑ 2014-2020, άλλα κοινοτικά προγράμματα.
2. **Κωδ. ΟΠΣ:** Εφόσον έχει επιλεγεί με **** το πεδίο Ε.39. και η πράξη χρηματοδοτείται από το ΕΣΠΑ 2007-2013 ή 2014-2020, συμπληρώνεται ο κωδικός ΟΠΣ της πράξης που συγχρηματοδοτήθηκε σε προηγούμενες προγραμματικές περιόδους ή συγχρηματοδοτείται στο πλαίσιο του ΕΣΠΑ 2014-2020, εφόσον έχει ήδη ενταχθεί σε αυτό.
3. **Άλλος κωδικός:** Συμπληρώνεται, εφόσον υπάρχει άλλη κωδικοποίηση της συσχετιζόμενης πράξης.
4. **Τίτλος πράξης:** Συμπληρώνεται ο τίτλος της συσχετιζόμενης πράξης, της οποίας η προτεινόμενη πράξη αποτελεί συμπλήρωση ή επέκταση ή βρίσκεται σε συνέργεια.
5. **Δικαιούχος πράξης:** Συμπληρώνεται η επωνυμία του δικαιούχου που υλοποίησε ή υλοποιεί τη συσχετιζόμενη πράξη.
6. **Κατάσταση πράξης:** Συμπληρώνεται η κατάσταση της πράξης στην οποία βρίσκεται η συσχετιζόμενη πράξη σε σχέση με το στάδιο εξέλιξης του φυσικού αντικειμένου. Οι επιλογές είναι: ολοκληρωμένη, σε εξέλιξη ή σχεδιαζόμενη.
7. **Ημερομηνία ολοκλήρωσης ή προβλεπόμενη ημερομηνία ολοκλήρωσης:** Συμπληρώνεται η ημερομηνία ολοκλήρωσης της συσχετιζόμενης πράξης, εφόσον αυτή έχει ήδη ολοκληρωθεί ή η προβλεπόμενη ημερομηνία ολοκλήρωσής της.
8. **Συνολική δημόσια δαπάνη**: Συμπληρώνεται η συνολική δημόσια δαπάνη της συσχετιζόμενης πράξης.
9. **Πηγή χρηματοδότησης:** Συμπληρώνεται η πηγή χρηματοδότησης της συσχετιζόμενης πράξης, οι επιλογές της οποίας δύναται να είναι ευρωπαϊκά διαρθρωτικά ταμεία, ευρωπαϊκά επενδυτικά ταμεία, άλλο ευρωπαϊκό ή εθνικό πρόγραμμα, συλλογική απόφαση του ΠΔΕ. Στην περίπτωση που η πράξη χρηματοδοτείται από άλλο ευρωπαϊκό ή εθνικό πρόγραμμα αναφέρεται το πρόγραμμα.
10. **Συσχετιζόμενες πράξεις**: Περιγράφεται και επεξηγείται πως η προτεινόμενη πράξη αποτελεί συμπλήρωση ή επέκταση άλλης πράξης (ολοκληρωμένης, σε εξέλιξη, σχεδιαζόμενη) ή βρίσκεται σε συνέργεια με άλλη πράξη.

**ΤΜΗΜΑ ΣΤ (ΠΡΟΓΡΑΜΜΑΤΙΣΜΟΣ ΥΛΟΠΟΙΗΣΗΣ ΠΡΑΞΗΣ – ΩΡΙΜΟΤΗΤΑ ΠΡΑΞΗΣ**

*Το Τμήμα ΣΤ του Τεχνικού Δελτίου Πράξης δίνονται πληροφορίες σχετικά με τον προγραμματισμό υλοποίησης της πράξης με αναφορά στα Υποέργα που θα υλοποιηθούν, το θεσμικό πλαίσιο υλοποίησής τους και το σχετικό χρονικό προγραμματισμό, καθώς και αναφορά στις απαραίτητες ενέργειες ωρίμανσης της πράξης (εφόσον απαιτούνται) και την εξέλιξη αυτών.*

Για **πράξεις κρατικών ενισχύσεων επιχειρηματικότητας** συμπληρώνονται **μόνο** τα πεδία ΣΤ.1., ΣΤ.2., ΣΤ.3. ΣΤ.4., ΣΤ.6., ΣΤ.12., ΣΤ.13., ΣΤ.15., ΣΤ.16. και ΣΤ.17. του παρόντος Τμήματος του ΤΔΠ.

Η πράξη κρατικής ενίσχυσης επιχειρηματικότητας θεωρείται ότι περιλαμβάνει ένα υποέργο με Α/Α Υποέργου 1 που ταυτίζεται με την πράξη. Σε ειδικές περιπτώσεις κρατικών ενισχύσεων επιχειρηματικότητας που υλοποιούνται από πολλαπλούς δικαιούχους (π.χ. clusters) συμπληρώνονται, εφόσον απαιτείται, περισσότερα Υποέργα.

**ΠΡΟΓΡΑΜΜΑΤΙΣΜΟΣ ΥΛΟΠΟΙΗΣΗΣ ΠΡΑΞΗΣ**

**Κατάλογος Υποέργων**

Ως υποέργο ορίζεται το τμήμα ή το σύνολο του φυσικού αντικειμένου της πράξης που αντιστοιχεί σε μία και μοναδική σύμβαση ή ισοδύναμη νομική δέσμευση (π.χ απόφαση εκτέλεσης έργου με ίδια μέσα, απόφαση αυτεπιστασίας αρχαιολογίας κλπ), υπογραφείσα ή προγραμματιζόμενη να συναφθεί μελλοντικά, ή σε μέρος αυτής. Μία σύμβαση ή ισοδύναμο νομικής δέσμευσης μπορεί να περιλαμβάνει περισσότερα του ενός Υποέργα διαφορετικών πράξεων. Μια πράξη μπορεί να αποτελείται από περισσότερα του ενός Υποέργα.

1. **Α/Α Υποέργου:** Δίνεται κατ’ αύξουσα σειρά, ένας αριθμός για κάθε υποέργο της πράξης (π.χ. 1, 2, 3 κ.λπ.). Ο αριθμός αυτός είναι μοναδικός και χαρακτηρίζει το κάθε υποέργο στο πλαίσιο της συγκεκριμένης πράξης σε όλη την Προγραμματική Περίοδο.
2. **Τίτλος Υποέργου:** Στην περίπτωση που μια πράξη αποτελείται από περισσότερα του ενός Υποέργα, δηλαδή εκτελείται ή προγραμματίζεται να εκτελεστεί με περισσότερες της μίας συμβάσεις (ή ισοδύναμα συμβάσεων), συμπληρώνονται οι τίτλοι των υποέργων. Όταν η πράξη υλοποιείται ή προγραμματίζεται να υλοποιηθεί με μία και μοναδική σύμβαση, τότε ο τίτλος του ενός και μοναδικού υποέργου, ταυτίζεται με τον τίτλο της πράξης.

Οι τίτλοι που χρησιμοποιούνται για τη συμπλήρωση του πεδίου αυτού, είναι αυτοί με τους οποίους δημοπρατούνται ή προγραμματίζεται να δημοπρατηθούν τα υποέργα ή οι τίτλοι που αναφέρονται σε σχετικές αποφάσεις ή συμβάσεις.

1. **Δικαιούχος:** Συμπληρώνεται ο Δικαιούχος της πράξης βάσει των στοιχείων που συμπληρώθηκαν στο πεδίο Β.1. Σε περίπτωση πολλαπλών δικαιούχων, ο Δικαιούχος επιλέγεται από προσυμπληρωμένη λίστα βάσει των στοιχείων του πεδίου Β.1.
2. **Είδος Υποέργου:** Συμπληρώνεται το είδος του Υποέργου, σύμφωνα με το σχετικό αρχείο των κωδικοποιημένων στοιχείων του ΟΠΣ - ΕΣΠΑ.
3. **Τύπος Υποέργου:** Συμπληρώνεται ο τύπος του Υποέργου, σύμφωνα με το σχετικό αρχείο των κωδικοποιημένων στοιχείων του ΟΠΣ - ΕΣΠΑ. Οι διαθέσιμες επιλογές είναι: «Προπαρασκευαστικό» ή «Κύριο» ή «Άλλο». Αναλυτικότερα:
* Η επιλογή «Προπαρασκευαστικό» υποέργο περιλαμβάνει ενέργειες όπως μελέτες, έρευνες κλπ. απαραίτητες για την υλοποίηση της πράξης.
* Η επιλογή «Κύριο» υποέργο αφορά το κυρίως φυσικό αντικείμενο της πράξης η υλοποίηση του οποίου συμβάλλει στους δείκτες εκροής της πράξης.
* Η επιλογή «Άλλο» υποέργο περιλαμβάνει υποέργα αρχαιολογίας, ΟΚΩ, Απαλλοτριώσεων, Υπηρεσιών Τεχνικής Υποστήριξης κλπ.

Εφόσον δεν προβλέπονται προπαρασκευαστικές ενέργειες στο πλαίσιο μιας πράξης, το/τα υποέργο/α σημειώνονται ως «Κύριο» ή «Άλλο».

1. **Είναι ή Ενέχει κρατική ενίσχυση:** Συμπληρώνεται με **✓** εφόσον το υποέργο είναι κρατική ενίσχυση ή ενέχει στοιχεία κρατικής ενίσχυσης.
2. **Χρήση ρήτρας ευελιξίας:** Συμπληρώνεται με **✓** εφόσον, στο πλαίσιο του υποέργου, γίνεται χρήση της ρήτρας ευελιξίας.

Η χρήση της ρήτρας ευελιξίας αφορά σε πράξεις που χρηματοδοτούνται με συμπληρωματικό τρόπο από τα ταμεία ΕΤΠΑ και ΕΚΤ και εφαρμόζεται σε πράξεις του Στόχου «Επενδύσεις για την Ανάπτυξη και την Απασχόληση» (άρθρο 98 του ΕΚ 1303/2013). Συγκεκριμένα, στην περίπτωση που το περιεχόμενο υποέργου ή υποέργων της πράξης (εφόσον απαιτείται για την ικανοποιητική υλοποίηση της και συνδέεται άμεσα με το περιεχόμενο της), αναφέρεται σε δράση που εμπίπτει στο πεδίο συνδρομής του άλλου ταμείου συμπληρώνεται με **✓** το σχετικό πεδίο του υποέργου. Όταν το φυσικό αντικείμενο του υποέργου αφορά αμιγώς δράση του ταμείου από το οποίο χρηματοδοτείται η πράξη, το πεδίο δεν συμπληρώνεται.

**Θεσμικό πλαίσιο υλοποίησης υποέργων**

1. **Θεσμικό πλαίσιο υλοποίησης:** Επιλέγεταιγια κάθε υποέργο της πράξης το θεσμικό πλαίσιο (Νόμος, Π.Δ, κλπ), βάσει του οποίου θα υλοποιηθεί σύμφωνα με το σχετικό αρχείο των κωδικοποιημένων στοιχείων του ΟΠΣ - ΕΣΠΑ.
2. **Εφαρμοζόμενη Διαδικασία:** Επιλέγεται η εφαρμοζόμενη διαδικασία ανάθεσης που θα εφαρμοστεί για κάθε υποέργο, σύμφωνα με το σχετικό αρχείο των κωδικοποιημένων στοιχείων του ΟΠΣ - ΕΣΠΑ.

**Χρονικός Προγραμματισμός**

1. **Ημερομηνία δημοσίευσης διαγωνισμού:** Συμπληρώνεται η ημερομηνία (ηη/μμ/εεεε) που προγραμματίζεται (α) να αποσταλεί για δημοσίευση ή (β) να δημοσιευθεί ο διαγωνισμός του κάθε υποέργου ή (α) η ημερομηνία αποστολής για δημοσίευση ή (β) η ημερομηνία δημοσίευσης του διαγωνισμού, εφόσον το υποέργο έχει ήδη προκηρυχθεί σύμφωνα με τα οριζόμενα στη σχετική νομοθεσία όπως ισχύει.
2. **Ημερομηνία διενέργειας διαγωνισμού:** Συμπληρώνεται η ημερομηνία (ηη/μμ/εεεε) που προγραμματίζεται να διενεργηθεί ο διαγωνισμός του κάθε υποέργου ή η ημερομηνία διενέργειας του διαγωνισμού (ημερομηνία αποσφράγισης των προσφορών), εφόσον αυτός έχει ολοκληρωθεί.
3. **Ημερομηνία ανάληψης νομικής δέσμευσης (σύμβασης):** Συμπληρώνεται η ημερομηνία (ηη/μμ/εεεε) που προγραμματίζεται να υπογραφεί η σύμβαση με την οποία ανατίθεται η εκτέλεση του κάθε υποέργου ή η ημερομηνία υπογραφής της σύμβασης ανάθεσης του υποέργου, εφόσον προηγείται χρονικά από την υποβολή του τεχνικού δελτίου της πράξης.

Στην περίπτωση που η πράξη ή κάποιο υποέργο της προγραμματίζεται να εκτελεστεί με ίδια μέσα, συμπληρώνεται η προγραμματιζόμενη ημερομηνία έκδοσης της σχετικής απόφασης ή η πραγματική ημερομηνία, εφόσον αυτή έχει ήδη εκδοθεί.

Στην περίπτωση πράξεων κρατικών ενισχύσεων επιχειρηματικότητας ως ημερομηνία ανάληψης νομικής δέσμευσης θεωρείται η ημερομηνία υπογραφής της Απόφασης Χρηματοδότησης.

Σημειώνεται ότι τα στοιχεία προγραμματισμού για τις ημερομηνίες των νομικών δεσμεύσεων αξιολογούνται από τη διαχειριστική αρχή και βάσει αυτών αποτυπώνονται δεσμευτικά στην απόφαση ένταξης η προθεσμία για την ολοκλήρωση των προπαρασκευαστικών ενεργειών και η προθεσμία για την ανάληψη της 1ης νομικής δέσμευσης του κύριου υποέργου.

1. **Χρονική Διάρκεια Υλοποίησης Υποέργου:** Συμπληρώνεται η διάρκεια υλοποίησης του υποέργου (σε μήνες) από την υπογραφή της σχετικής σύμβασης / απόφασης εκτέλεσης έργου με ίδια μέσα/ Απόφασης Χρηματοδότησης.
2. **Αναφέρατε τους λόγους επιλογής του πλαισίου υλοποίησης των υποέργων (θεσμικό πλαίσιο και εφαρμοζόμενη διαδικασία):** Συμπληρώνεταιγια κάθε υποέργοτεκμηρίωση σχετικά με τηνεπιλογή του συγκεκριμένου θεσμικού πλαισίου (π.χ. φυσικό αντικείμενο υποέργου -ήτοι έργα, προμήθειες, υπηρεσίες, μελέτες κλπ-, προϋπολογισμός υποέργου, ειδικότερο θεσμικό πλαίσιο που διέπει την αναθέτουσα αρχή κλπ), καθώς και τεκμηρίωση σχετικά με την επιλογή της συγκεκριμένης διαδικασίας ανάθεσης (π.χ. ανοικτή, κλειστή, διαπραγμάτευση με δημοσίευση προκήρυξης κλπ).
3. **Ημ/νία έναρξης πράξης:** Συμπληρώνεται η προγραμματιζόμενη ημερομηνία (ηη/μμ/εεεε) έναρξης υλοποίησης του φυσικού αντικειμένου της πράξης, η οποία θα πρέπει να είναι εντός των χρονικών ορίων επιλεξιμότητας των ΕΠ του ΕΣΠΑ 2014-2020.

Στις περιπτώσεις που η πρώτη νομική δέσμευση έχει υπογραφεί πριν την έναρξη επιλεξιμότητας των ΕΠ καθώς και στην περίπτωση τμηματοποιημένων πράξεων (phasing) ως ημερομηνία έναρξης της πράξης συμπληρώνεται η ημερομηνία έναρξης επιλεξιμότητας των δαπανών για τη συγκεκριμένη πράξη.

Το πεδίο αυτό μεταφέρεται αυτόματα στο αντίστοιχο πεδίο της Απόφασης Ένταξης.

Σε περίπτωση πράξεων κρατικών ενισχύσεων επιχειρηματικότητας συμπληρώνεται η ημερομηνία έναρξης όπως αναγράφεται στην απόφαση χρηματοδότησης.

1. **Ημερομηνία λήξης πράξης:** Συμπληρώνεται η προγραμματιζόμενη ημερομηνία (ηη/μμ/εεεε) ολοκλήρωσης του φυσικού και οικονομικού αντικειμένου όλων των υποέργων της πράξης, η οποία θα πρέπει να είναι εντός των χρονικών ορίων επιλεξιμότητας των ΕΠ του ΕΣΠΑ 2014-2020.

Μια πράξη θεωρείται ολοκληρωμένη, εφόσον έχει ολοκληρώσει το φυσικό και το αντίστοιχο οικονομικό αντικείμενο και του τελευταίου, από άποψη εξέλιξης, υποέργου της, οπότε όλα πλέον τα υποέργα έχουν ολοκληρωθεί και η πράξη αποδίδει το αναμενόμενο λειτουργικό αποτέλεσμα. Το πεδίο αυτό μεταφέρεται αυτόματα στο αντίστοιχο πεδίο της Απόφασης Ένταξης.

Σε περίπτωση πράξεων κρατικών ενισχύσεων επιχειρηματικότητας συμπληρώνεται η ημερομηνία λήξης όπως αναγράφεται στην απόφαση χρηματοδότησης.

**ΣΤ.17. Διάρκεια Πράξης:** Υπολογίζεται η συνολική διάρκεια υλοποίησης της πράξης (σε μήνες), όπως προκύπτει από τα πεδία ΣΤ.15. και ΣΤ.16.

**Εξέλιξη ενεργειών ωρίμανσης**

Τα **πεδία ΣΤ.18. – ΣΤ.27.** συμπληρώνονται για τις πράξεις που η υλοποίησή τους δεν μπορεί να ξεκινήσει ή να ολοκληρωθεί πριν την έναρξη ή και την ολοκλήρωση κάποιας προαπαιτούμενης ενέργειας ωρίμασης της υλοποίησης της πράξης.

Τέτοιες ενέργειες ωρίμανσης δύνανται να είναι η έκδοση αδειών (π.χ. οικοδομική άδεια, τροποποιήσεις περιβαλλοντικών όρων, κλπ), η έκδοση εγκρίσεων (π.χ. από αρχαιολογική υπηρεσία, εγκριτικές αποφάσεις μελετών, κλπ), άλλες προαπαιτούμενες ενέργειες, όπως έκδοση Υπουργικών Αποφάσεων, απόκτηση γης –απαλλοτριώσεις, προγραμματικές συμβάσεις, κλπ. Στις ενέργειες ωρίμανσης περιλαμβάνονται και οι ενέργειες ανάληψης νομικής δέσμευσης με τα επιμέρους στάδια εξέλιξής τους (π.χ. υποβολή τευχών δημοπράτησης).

Οι περισσότερες ενέργειες ωρίμανσης απαιτείται να ολοκληρωθούν πριν την ανάληψη νομικής δέσμευσης (υπογραφή της σύμβασης, απόφασης εκτέλεσης με ίδια μέσα), ενώ κάποιες, όπως η απόκτηση γης – απαλλοτριώσεις, δύνανται να εξελίσσονται και μετά.

Βάσει των παραπάνω, τα πεδία ΣΤ.18. – ΣΤ.27. συμπληρώνονται ως εξής:

**ΣΤ.18. Α/Α Ενέργειας :** Συμπληρώνεται ο αύξων αριθμός της κάθε ενέργειας αυτόματα από το ηλεκτρονικό σύστημα ΟΠΣ – ΕΣΠΑ, βάσει της συμπλήρωσης του πεδίου ΣΤ.20. «Περιγραφή Ενεργειών Ωρίμανσης».

Ο αύξων αριθμός αποτελεί μοναδικό αριθμό ταυτοποίησης για την κάθε ενέργεια. Με τον αριθμό αυτόν δίνεται η δυνατότητα παρακολούθησης της εξέλιξης της κάθε ενέργειας τόσο από το δικαιούχο (ο οποίος, εφόσον ενταχθεί η πράξη θα πρέπει να ενημερώνει τον πίνακα σχετικά με την εξέλιξη των ενεργειών) όσο και από τη ΔΑ ή τον ΕΦ.

**ΣΤ.19. Α/Α Υποέργου:** Συμπληρώνεται ο αύξων αριθμός του υποέργου που έχει λάβει στο πεδίο ΣΤ.1.: Α/Α Υποέργου στον Πίνακα: «Προγραμματισμός Υλοποίησης Πράξης», εφόσον η ενέργεια δεν αφορά το σύνολο της πράξης. Ο αύξων αριθμός του υποέργου επαναλαμβάνεται όταν περισσότερες από μία ενέργειες ωρίμανσης απαιτούνται στο πλαίσιο του ίδιου υποέργου.

**ΣΤ.20. Περιγραφή ενεργειών ωρίμανσης:** Συμπληρώνεται η αναλυτική περιγραφή της ενέργειας ωρίμανσης, ανεξάρτητα του σταδίου στο οποίο βρίσκονται (είτε πρόκειται να ξεκινήσει ή είναι σε εξέλιξη ή έχει ολοκληρωθεί).

**ΣΤ.21. Κωδ. Ενέργειας:** Συμπληρώνεται ο κωδικός βασικών κατηγοριών ενεργειών, βάσει επιλογής από λίστα του ΟΠΣ - ΕΣΠΑ, στην οποία παρατίθενται τα κωδικοποιημένα στοιχεία των κατηγοριών ενεργειών ωρίμανσης.

**ΣΤ.22. Ημ/νία ολοκλήρωσης:** Συμπληρώνεταιη εκτιμώμενη ημερομηνία ολοκλήρωσης (ηη/μμ/εεεε) της ενέργειας ωρίμανσης στο σύνολο της (όχι κάποιο επί μέρους στάδιο εξέλιξής της).

Με τα ακόλουθα πεδία ταυτοποιείται το στάδιο εξέλιξης της κάθε ενέργειας και παρακολουθείται η εξέλιξη του κάθε σταδίου έως την πλήρη ολοκλήρωση της ενέργειας.

**ΣΤ.23. Στάδιο εξέλιξης:** Συμπληρώνεται το στάδιο εξέλιξης της ενέργειας ωρίμανσης ή η νέα κατάσταση μιας ενέργειας από κωδικοποιημένη λίστα στο ΟΠΣ – ΕΣΠΑ. Τα στάδια εξέλιξης αφορούν κατά βάση την προετοιμασία, υποβολή, ολοκλήρωση / απόρριψη.

**ΣΤ.24. Κωδ. Συστήματος (ή αρ. πρωτ.):** Συμπληρώνεται ο κωδικός που έχει πάρει η ενέργεια από ένα ηλεκτρονικό σύστημα (π.χ. αύξων αριθμός στο ΕΣΗΔΗΣ), ή το ΑΔΑ μιας απόφασης ή ο αριθμός ΦΕΚ ή ένας αριθμός πρωτοκόλλου.

**ΣΤ.25. Ημ/νια έναρξης σταδίου:** Συμπληρώνεταιη πραγματική ημερομηνία (ηη/μμ/εεεε) κατά την οποία μια ενέργεια ωρίμανσης μπαίνει σε ένα στάδιο (π.χ. ημερομηνία υποβολής αίτησης για την έκδοση άδειας, ημερομηνία έκδοσης της άδειας, ημερομηνία δημοσίευσης του διαγωνισμού, κλπ).

**ΣΤ.26. Αρμόδιος φορέας:** Συμπληρώνεται ο αρμόδιος φορέας για την ολοκλήρωση του σταδίου που βρίσκεται η ενέργεια ωρίμανσης (π.χ. Περιφερειακό Συμβούλιο, Πολεοδομία, ΥΠΑΠΕΝ, κλπ).

**ΣΤ.27. Σχόλια/Αιτιολόγηση:** Συμπληρώνονται σχόλια και διευκρινίσεις, εφόσον κρίνεται απαραίτητο.

**Απόκτηση γης ή/και κτιριακής υποδομής**

*Τα πεδία ΣΤ.28. – ΣΤ.33. συμπληρώνονται εφόσον για την υλοποίηση και λειτουργία της πράξης απαιτείται η απόκτηση γης ή / και κτιριακής υποδομής.*

1. **Συνολικά απαιτούμενη έκταση για την υλοποίηση της πράξης:** Συμπληρώνεται η απαιτούμενη έκταση για την υλοποίηση της πράξης σε τετραγωνικά μέτρα.
2. **Αποδοθείσα επιφάνεια:** Συμπληρώνεται η επιφάνεια που έχει ήδη αποδοθεί σε τετραγωνικά μέτρα.
3. **Έχει διασφαλιστεί η κυριότητα γης επί της οποίας θα υλοποιηθεί η πράξη;:** Επιλέγεται κατά περίπτωση ΝΑΙ ή ΟΧΙ ή ΔΕΝ ΑΠΑΙΤΕΙΤΑΙ.
4. **Έχετε συμπληρώσει τις προβλεπόμενες ενέργειες και το προβλεπόμενο χρονοδιάγραμμα στον Πίνακα «Εξειδίκευση Ενεργειών απόκτησης γης και απόδοσης χώρων» του Δελτίου «Προόδου ενεργειών ωρίμανσης πράξης»;** Επιλέγεται η απάντηση ΝΑΙ ή ΟΧΙ ΔΕΝ ΑΠΑΙΤΕΤΑΙ.
5. **Έχει διασφαλιστεί η κτιριακή υποδομή εντός της οποίας θα υλοποιηθεί η πράξη;:** Επιλέγεται κατά περίπτωση ΝΑΙ ή ΟΧΙ ή ΔΕΝ ΑΠΑΙΤΕΙΤΑΙ.
6. **Με ποιο τρόπο διασφαλίζεται η κτιριακή υποδομή:** Εφόσον η απάντηση είναι ΝΑΙ ή ΟΧΙ, επιλέγεται κατά περίπτωση κυριότητα ή μίσθωση ή παραχώρηση ή αγορά ή εξαγορά.

**ΤΜΗΜΑ Ζ (ΧΡΗΜΑΤΟΔΟΤΙΚΟ ΣΧΕΔΙΟ)**

*Στο Τμήμα Z του Τεχνικού Δελτίου Πράξης παρατίθενται στοιχεία που αναλύουν το οικονομικό αντικείμενο της πράξης και ειδικότερα τη δημόσια δαπάνη της πράξης ως προς την κατανομή της σε συγκεκριμένες κατηγορίες δαπάνης, τα οικονομικά στοιχεία των υποέργων κλπ.*

**ΚΑΤΑΝΟΜΗ ΔΗΜΟΣΙΑΣ ΔΑΠΑΝΗΣ ΠΡΑΞΗΣ ΑΝΑ ΚΑΤΗΓΟΡΙΑ ΔΑΠΑΝΗΣ**

1. **Κωδικός Κατηγοριών Δαπανών:** Ως κατηγορίες δαπανών ορίζονται:

**(A)** **Δαπάνες βάσει παραστατικών**: δηλαδή δαπάνες η πραγματοποίηση των οποίων επιβεβαιώνεται και επαληθεύεται με την προσκόμιση αντίστοιχων παραστατικών και δικαιολογητικών εγγράφων. Οι δαπάνες αυτές δύνανται να είναι [Α.1]: Άμεσες ή [Α.2] Έμμεσες ή συνδυασμός τους.

**(Α.1) Άμεσες δαπάνες** είναι οι δαπάνες που συνδέονται άμεσα με τις εργασίες/ενέργειες/δραστηριότητες που συνθέτουν το φυσικό αντικείμενο του υποέργου και εκτελούνται στο πλαίσιο αυτού.

Οι άμεσες δαπάνες διακρίνονται στο: «Ποσό χωρίς ΦΠΑ» και στο Ποσό του «ΦΠΑ».

Ο ΦΠΑ είναι επιλέξιμος εάν η πράξη δεν παράγει έσοδα ή τα παραγόμενα έσοδα δεν είναι φορολογητέα και συνεπώς δεν υπάρχει δικαίωμα έκπτωσης του φόρου των αντίστοιχων εσόδων και ως εκ τούτου ο ΦΠΑ δεν ανακτάται.

Εάν η εκτέλεση της πράξης πραγματοποιείται με προγραμματική σύμβαση, η συμπλήρωση των σχετικών πεδίων γίνεται με κριτήριο τη δημιουργία ή μη εσόδων υπαγομένων σε ΦΠΑ στον κύριο του έργου από την άσκηση της συγκεκριμένης δραστηριότητας.

**(Α.2) Δαπάνες Διαχείρισης** είναι οι δαπάνεςπου απαιτούνται για τη διαχείριση της πράξης, η οποία υλοποιείται μέσω δημοσίων συμβάσεων.

 Οι δαπάνες διαχείρισης δύναται να δηλωθούν για πράξεις με μεγάλο πλήθος υποέργων ή πράξεις με σύνθετο τεχνικό αντικείμενο, η διαχείριση των οποίων υπερβαίνει τις συνήθεις δραστηριότητες του Δικαιούχου.

 Οι δαπάνες διαχείρισης διακρίνονται στο: «Ποσό χωρίς ΦΠΑ» και στο Ποσό του «ΦΠΑ».

**(Β)** **Δαπάνες βάσει Απλοποιημένου Κόστους**: είναι οι δαπάνες που δηλώνονται μετά από εφαρμογή συγκεκριμένης μεθόδου απλοποιημένου κόστους που έχει προσδιοριστεί με σαφήνεια στην πρόσκληση υποβολής προτάσεων. Για τη δήλωση των δαπανών αυτών δεν απαιτείται η προσκόμιση παραστατικών και δικαιολογητικών εγγράφων που να τεκμηριώνουν τις σχετικές πληρωμές, αλλά απαιτείται η τεκμηρίωση της υλοποίησης ή και της ολοκλήρωσης των εργασιών/δραστηριοτήτων, στις οποίες αντιστοιχούν οι εν λόγω δαπάνες.

Συμπληρώνεται το ποσό των δαπανών, οι οποίες θα δηλωθούν από το δικαιούχοείτε εφάπαξ με την ολοκλήρωση της πράξης ή τμήματος/ων αυτής, είτε κατά την εκτέλεση της πράξης στη βάση πραγματοποιηθεισών δαπανών που αντιστοιχούν στην εκτέλεση συγκεκριμένου φυσικού αντικειμένου, ανάλογα με την εφαρμοζόμενη επιλογή απλοποιημένου κόστους.

Οι εν λόγω δαπάνες, ανάλογα με την επιλογή απλοποιημένου κόστους διακρίνονται σε:

**(Β.1.)** **Δαπάνες βάσει τυποποιημένης κλίμακας κόστους ανά μονάδα:** Συμπληρώνεται η δημόσια δαπάνη ως κατ’ αποκοπή ποσό που θα δηλωθεί από το δικαιούχο στη βάση προϋπολογισμένων κλιμάκων μοναδιαίου κόστους που προσδιορίζονται από τη ΔΑ ή τον ΕΦ στην πρόσκληση για την υποβολή των προτάσεων.

**(Β.2.)** **Δαπάνες βάσει κατ’ αποκοπή ποσού (lump sums)**: Συμπληρώνεται το συνολικό ποσό της δημόσιας δαπάνης που θα δηλωθεί από το δικαιούχο εφάπαξ με την ολοκλήρωση της πράξης ή τμήματος/ων αυτής. Οι πράξεις για τις οποίες δύνανται να δηλωθούν τέτοιες δαπάνες, καθώς και το κατ’ αποκοπή ποσό προσδιορίζονται από τη ΔΑ ή τον ΕΦ στην οικεία πρόσκληση για την υποβολή των προτάσεων.

Σε περιπτώσεις που η πρόσκληση απευθύνεται σε ονοματισμένους ή μικρό αριθμό δυνητικών δικαιούχων, το κατ’ αποκοπή ποσό δύνανται να προσδιοριστεί από τη ΔΑ ή τον ΕΦ κατά την αξιολόγηση των προτάσεων και πριν την έκδοση της απόφασης ένταξης πράξης, στη βάση αναλυτικού και κατάλληλα τεκμηριωμένου προϋπολογισμού που δηλώνει ο Δικαιούχος στον Πίνακα: «Κατανομή δημόσιας δαπάνης ανά κατηγορία δαπάνης υποέργου» στο Τμήμα Η: «Χρηματοδοτικό Σχέδιο Υποέργου Εκτέλεσης με Ίδια Μέσα».

**(Β.3.) Δαπάνες βάσει ποσοστού (%) επί των άμεσων επιλέξιμων δαπανών προσωπικού:** Συμπληρώνεται μόνο σε πράξεις ΕΚΤ το συνολικό ποσό των δαπανών της πράξης που θα δηλωθούν από το δικαιούχο ως ποσοστό επί των άμεσων επιλέξιμων δαπανών προσωπικού, σύμφωνα με τις σχετικές προβλέψεις στην πρόσκληση.

**(Β.4.) Έμμεσες Δαπάνες βάσει ποσοστού (%) επί των άμεσων επιλέξιμων δαπανών της πράξης ή των άμεσων επιλέξιμων δαπανών προσωπικού:** Συμπληρώνεται το συνολικό ποσό των δαπανών, οι οποίες θα δηλώνονται από το δικαιούχο ως ποσοστόεπί των άμεσων δαπανών της πράξης ή επί των άμεσων δαπανών προσωπικού, σύμφωνα με τις σχετικές προβλέψεις στην πρόσκληση.

Οι περιπτώσεις (Β.5) δύνανται να συμπληρωθούν μόνο για τις περιπτώσεις πράξεων, που περιλαμβάνουν υποέργα επιχορήγησης για την εκτέλεση πράξης με ίδια μέσα.

 **(Γ.) Αγορά εδαφικών εκτάσεων,** είναι οι δαπάνες που αντιστοιχούν στο κόστος για την αγορά (απαλλοτρίωση) των εδαφικών εκτάσεων που απαιτούνται για την εκτέλεση του υποέργου.

Συμπληρώνεται το συνολικό ποσό των δαπανών, οι οποίες αφορούν στην αγορά εδαφικών εκτάσεων.

1. **Συνολική Δημόσια Δαπάνη :** Συμπληρώνεται η δημόσια δαπάνη ανά κωδικό κατηγορίας δαπάνης, που ο Δικαιούχος θεωρεί απαραίτητη για την υλοποίηση της πράξης. Στα Β.1.-Β.5. που αντιστοιχούν στις δαπάνες βάσει απλοποιημένου κόστους συμπληρώνεται το ποσό που προκύπτει από τον υπολογισμό στη βάση των επιλογών απλοποιημένου κόστους που προσδιορίζονται στην πρόσκληση για την υποβολή προτάσεων. Η συνολική δημόσια δαπάνη διακρίνεται στο: Ποσό χωρίς ΦΠΑ και στο Ποσό του ΦΠΑ.
2. **Επιλέξιμη Δημόσια Δαπάνη:** Συμπληρώνεται η δημόσια δαπάνη που είναι επιλέξιμη προς χρηματοδότηση από το Επιχειρησιακό Πρόγραμμα, σύμφωνα με τους κοινοτικούς κανόνες επιλεξιμότητας, ανά κωδικό κατηγορίας δαπάνης. Η επιλέξιμη δημόσια δαπάνη διακρίνεται στο: Ποσό χωρίς ΦΠΑ και στο Ποσό του ΦΠΑ, εφόσον είναι επιλέξιμα προς χρηματοδότηση από το ΕΠ.

Το σύνολο της επιλέξιμης δημόσιας δαπάνης (Πεδίο Ζ.6 της στήλης Ζ.3) μεταφέρεται στην Απόφαση Ένταξης της Πράξης.

1. **Μη επιλέξιμη Δημόσια Δαπάνη:** Συμπληρώνεται η δημόσια δαπάνη που δεν είναι επιλέξιμη προς χρηματοδότηση από το Ε.Π., σύμφωνα με τους κοινοτικούς και εθνικούς κανόνες επιλεξιμότητας, κρίνεται ωστόσο αναγκαία για την υλοποίηση του έργου, και κατά συνέπεια, θα χρηματοδοτηθεί από εθνικούς πόρους. Οι εν λόγω δαπάνες δεν μπορεί να περιλαμβάνουν δαπάνες, πέραν αυτών που ορίζονται στο άρθρο 33 του Νόμου 4314/2014, όπως:
* δαπάνες που αφορούν τα καθαρά έσοδα που παράγονται μετά την ολοκλήρωση του έργου, τα οποία σύμφωνα με τον κανονισμό, μειώνουν τις επιλέξιμες για συγχρηματοδότηση δαπανών
* τα μη επιλέξιμα ποσά που καταβάλλονται για απόκτηση γης εφόσον αυτά έχουν προσδιοριστεί με βάση την ισχύουσα νομοθεσία
* τα μη επιλέξιμα ποσά που καταβάλλονται εκτός περιόδου επιλεξιμότητας, εφόσον η πράξη έχει χρηματοδοτηθεί από το ΕΣΠΑ 2007-2013. Τα μη επιλέξιμα ποσά μπορούν να βαρύνουν τους εθνικούς πόρους μόνο στην περίπτωση που από την απόφαση ένταξης της πράξης έχουν προγραμματιστεί ή προέκυψαν χωρίς ευθύνη του δικαιούχου
* τα μη επιλέξιμα ποσά ΦΠΑ που καταβάλλονται σε φορείς με την υποχρέωση επιστροφής τους μετά την εκκαθάριση του ή όπως ορίζεται στην ισχύουσα νομοθεσία
* τα μη επιλέξιμα ποσά που έχουν καταβληθεί ή θα καταβληθούν βάσει της κείμενης εθνικής νομοθεσίας και εφόσον είναι νόμιμες και κανονικές, σύμφωνα με την ισχύουσα νομοθεσία.

Το άθροισμα των στηλών Ζ.3. και Ζ.4. ισούται με τη στήλη Ζ.2.

1. **Αιτιολόγηση μη επιλεξιμότητας:** Συμπληρώνονται οι λόγοι για τους οποίους η δημόσια δαπάνη που δηλώνεται στο πεδίο Ζ.4. δεν είναι επιλέξιμη προς χρηματοδότηση από το Ε.Π. Οι λόγοι μη επιλεξιμότητας των δαπανών θα πρέπει να αφορούν μόνο τις περιπτώσεις που ορίζονται στο άρθρο 33 του Νόμου 4314/2014, όπως περιγράφονται παραπάνω στο Πεδίο Ζ.4.
2. **Σύνολα:** Υπολογίζεται το άθροισμα των ποσών που δηλώνονται ανά κατηγορία δαπάνης για κάθε στήλη Ζ.2., Ζ.3., Ζ.4., δηλαδή το άθροισμα των επί μέρους γραμμών της κάθε στήλης.
3. **Ιδιωτική Συμμετοχή:** Συμπληρώνεται το ποσό της ιδιωτικής συμμετοχής που καταβάλλεται, εφόσον απαιτείται για την εκτέλεση της πράξης. Στις περιπτώσεις πράξεων κρατικών ενισχύσεων επιχειρηματικότητας το πεδίο αυτό περιλαμβάνει την ιδιωτική συμμετοχή που αντιστοιχεί στον ενισχυόμενο προϋπολογισμό της πράξης επιχειρηματικότητας (επένδυσης).
4. **Μη Ενισχυόμενος Προϋπολογισμός:** Συμπληρώνεται μόνο για τις πράξεις κρατικών ενισχύσεων επιχειρηματικότητας και αφορά το ποσό του μη ενισχυόμενου προϋπολογισμού της πράξης (επένδυσης).
5. **Συνολικό Κόστος Πράξης:** Υπολογίζεται το συνολικό κόστος της πράξης που προκύπτει ως άθροισμα της συνολικής δημόσιας δαπάνης (πεδίο Ζ.6. της στήλης Ζ.2), της ιδιωτικής συμμετοχής (πεδίο Ζ.7.) και του μη ενισχυόμενου προϋπολογισμού (πεδίο Ζ.8.).
6. **Ποσό Δανείου:** Συμπληρώνεται το ποσό του δανείου που χρησιμοποιείται για την εκτέλεση της πράξης. Στις περιπτώσεις πράξεων κρατικών ενισχύσεων επιχειρηματικότητας δεν συμπληρώνεται το εν λόγω πεδίο, δηλαδή δεν συμπληρώνεται το ποσό δανείου του δικαιούχου (επιχείρησης).
7. **Φορέας Χορήγησης Δανείου:** Συμπληρώνεται η επωνυμία του Φορέα που χορήγησε το δάνειο, μόνο όταν το δάνειο συνάφθηκε με την εγγύηση του Ελληνικού Κράτους (π.χ. δάνειο από την Ευρωπαϊκή Τράπεζα Επενδύσεων). Το πεδίο δεν συμπληρώνεται για πράξεις κρατικών ενισχύσεων επιχειρηματικότητας.
8. **Η πράξη παράγει καθαρά έσοδα μετά την ολοκλήρωσή της, σύμφωνα με τα οριζόμενα στο άρθρο 61 του Καν. 1303/2013;:** Συμπληρώνεται με ✓ εφόσον η πράξη παράγει καθαρά έσοδα μετά την ολοκλήρωσή της σύμφωνα με τα οριζόμενα στις παραγράφους 1 έως 6 του άρθρου 61 του Καν. 1303/2013 και σύμφωνα με τις ειδικότερες οδηγίες της ΔΑ ή του ΕΦ στο πλαίσιο των οικείων προσκλήσεων. Το πεδίο δεν συμπληρώνεται, όταν η πράξη δεν δημιουργεί καθαρά έσοδα μετά την ολοκλήρωσή της και όταν εμπίπτει στις διατάξεις των παραγράφων 7 και 8 του ιδίου άρθρου.

Εάν το Πεδίο Ζ.12. συμπληρώνεται θετικά (✓) τότε επιλέγεται η μέθοδος υπολογισμού των καθαρών εσόδων (παρ. 3 του άρθρου 61 του Καν. 1303/2013) και συμπληρώνονται τα παρακάτω πεδία Ζ.13., Ζ.14., Ζ.15.

1. **Επιλογή μεθόδου καθορισμού δυνητικών καθαρών εσόδων:** Επιλέγεται η μέθοδος καθορισμού δυνητικών καθαρών εσόδων, βάσει των παρακάτω επιλογών, ως εξής:
	* + 1. **Κατ’ αποκοπή ποσοστό τομέα (%) :** Συμπληρώνεται με **✓**,εφόσον ο προσδιορισμός των καθαρών εσόδων της πράξης βασίζεται σε κατ’ αποκοπή ποσοστό (παράρτημα V του Καν. 1303/2013) που καθορίζεται από τη ΔΑ στην πρόσκληση.
			2. **Υπολογισμός με Χρηματοοικονομική Ανάλυση :** Συμπληρώνεται με **✓**,εφόσον ο προσδιορισμός των εσόδων βασίζεται σε χρηματοοικονομική ανάλυση.
			3. **Η πράξη παράγει έσοδα μετά την ολοκλήρωση της αλλά δεν είναι αντικειμενικά εφικτή η εκ των πρότερων εκτίμησή τους** **(άρθρο 61(6) του Καν.1303/2013):** Συμπληρώνεται με **✓**,στις περιπτώσεις που δεν είναι αντικειμενικά εφικτό να καθοριστούν εκ των προτέρων τα έσοδα βάσει μίας εκ των ανωτέρω μεθόδων. Στην περίπτωση αυτή ο συντελεστής ελλείμματος χρηματοδότησης ορίζεται 100% (πεδίο Z.14.) και τα καθαρά έσοδα αφαιρούνται μετά την ολοκλήρωση της πράξης.
2. **Κατ’ αναλογία εφαρμογή των προεξοφλημένων καθαρών εσόδων (συντελεστής ελλείμματος χρηματοδότησης) ή (1 - κατ’ αποκοπή ποσοστό καθαρών εσόδων) (%):** Συμπληρώνεται είτε ο συντελεστής ελλείμματος χρηματοδότησης όπως προκύπτει από την χρηματοοικονομική ανάλυση που υποβάλλει ο Δικαιούχος, είτε το ποσοστό που καθορίζεται από τη ΔΑ στην πρόσκληση και έχει προκύψει από την αφαίρεση του κατ’ αποκοπή ποσοστού καθαρών εσόδων από τη μονάδα.
3. **Συνολικό επιλέξιμο κόστος για τον υπολογισμό της ενωσιακής στήριξης (αφού ληφθούν υπόψη οι απαιτήσεις του άρθρου 61 του Καν. 1303/2013):** Συμπληρώνεται το ποσό που προκύπτει ως γινόμενο του συνόλου της επιλέξιμης δαπάνης (Ζ.6. στήλης Ζ.2) με το πεδίο Ζ.14.
4. **Εκτιμώμενο Ετήσιο Κόστος Λειτουργίας ή/και συντήρησης έργου:** Συμπληρώνεται το εκτιμώμενο μέσο ετήσιο κόστος που απαιτείται για τη λειτουργία ή/ και συντήρηση του έργου. Η βάση υπολογισμού του μέσου ετήσιου κόστους είναι τα πρώτα 5 έτη από την ολοκλήρωσή της πράξης. Το πεδίο συμπληρώνεται μόνο για τις πράξεις που η λειτουργία ή και συντήρηση τους δημιουργεί επιπλέον κόστος. Το πεδίο δεν συμπληρώνεται για πράξεις κρατικών ενισχύσεων επιχειρηματικότητας, καθώς και για πράξεις του ΕΚΤ.

**Ετήσια Κατανομή Δημόσιας Δαπάνης**

1. **Έτος:** Συμπληρώνονται τα έτη που απαιτούνται για την υλοποίηση της πράξης και κατά τα οποία αναλύεται η δημόσια δαπάνη στα πεδία των στηλών Ζ.18., Ζ.19. και Ζ.20.
2. **Συνολική Δημόσια Δαπάνη:** Συμπληρώνεται η ανάλυση της συνολικής δημόσιας δαπάνης που προβλέπεται να απαιτηθεί για την εκτέλεση της πράξης ανά έτος.
3. **Επιλέξιμη Δημόσια δαπάνη:** Συμπληρώνεται η ανάλυση της δημόσιας δαπάνης που είναι επιλέξιμη προς χρηματοδότηση από το ΕΠ ανά έτος.
4. **Ιδιωτική συμμετοχή:** Συμπληρώνεται η ανάλυση της ιδιωτικής συμμετοχής που προβλέπεται να απαιτηθεί για την εκτέλεση της πράξης ανά έτος.
5. **Σύνολο:** Υπολογίζονται τα ποσά που προέρχονται από το άθροισμα των επί μέρους γραμμών των στηλών Ζ.18., Ζ.19., Ζ.20. αντίστοιχα.

**Οικονομικά στοιχεία υποέργων**

1. **Α/Α υποέργου:** Συμπληρώνεται ο αύξων αριθμός (Α/Α) υποέργου που έχει οριστεί για κάθε υποέργο στο Πεδίο ΣΤ.1. (Πίνακας ΣΤ: «Προγραμματισμός Υλοποίησης Πράξης»).
2. **Δικαιούχος:** Συμπληρώνεται ο Δικαιούχος ανά υποέργο, όπως έχει οριστεί για κάθε υποέργο στο Πεδίο ΣΤ.3. (Πίνακας ΣΤ: «Προγραμματισμός Υλοποίησης Πράξης»).
3. **Ένδειξη ΦΠΑ (ανακτήσιμος) (ναι/όχι):** Δηλώνεται ΝΑΙ εφόσον ο ΦΠΑ είναι ανακτήσιμος, δηλαδή ο δικαιούχος έχει δικαίωμα σε ανάκτηση του ΦΠΑ και ΟΧΙ εφόσον δεν είναι ανακτήσιμος, δηλαδή για τις δραστηριότητες /εργασίες του υποέργου ο Δικαιούχος δεν έχει δικαίωμα έκπτωσης ΦΠΑ.
4. **Συνολική Δημόσια Δαπάνη:** Συμπληρώνεται η συνολική δημόσια δαπάνη ανά υποέργο που θεωρείται απαραίτητη για την υλοποίησή του. Το σύνολο της συνολικής δημόσιας δαπάνης ισούται με το άθροισμα της συνολικής δημόσιας δαπάνης της Πράξης (Πεδίο Ζ.6. στήλης Ζ.2.).
5. **Ποσό ΦΠΑ:** Συμπληρώνεται το Ποσό ΦΠΑ που αντιστοιχεί στη συνολική δημόσια δαπάνη ανά υποέργο, εφόσον ο ΦΠΑ είναι επιλέξιμος.
6. **Επιλέξιμη Δημόσια Δαπάνη:** Συμπληρώνεται η δημόσια δαπάνη ανά υποέργο που είναι επιλέξιμη προς χρηματοδότηση από το Ε.Π, σύμφωνα με τους κοινοτικούς κανόνες επιλεξιμότητας.

Το σύνολο της επιλέξιμης δημόσιας δαπάνης ανά υποέργο ισούται με το σύνολο της επιλέξιμης δημόσιας δαπάνης της πράξης (Πεδίο Ζ.6. στήλης Ζ.3.)

1. **Ιδιωτική Συμμετοχή:** Συμπληρώνεται, ανά υποέργο, το ποσό της ιδιωτικής συμμετοχής που απαιτείται να καταβληθεί για την εκτέλεση του υποέργου, εφόσον απαιτείται.
2. **% ενίσχυσης:** Συμπληρώνεται μόνο στις περιπτώσεις κρατικών ενισχύσεων και αφορά στο ποσοστό (%) της ενίσχυσης, όπως προκύπτει από το καθεστώς κρατικής ενίσχυσης στο πλαίσιο του οποίου προσδιορίζεται η δημόσια δαπάνη της πράξης.
3. **Σύνολα:** Υπολογίζονται τα ποσά που προέρχονται από το άθροισμα των επί μέρους γραμμών των στηλών Ζ.25., Ζ.26., Ζ.27. και Ζ.28. αντίστοιχα.

**Ανάλυση Δημόσιας Δαπάνης που δεν εγγράφεται στο ΠΔΕ**

1. **Α/Α:** Συμπληρώνεται ο αύξων αριθμός που αντιστοιχεί στην πηγή χρηματοδότησης του ποσού δημόσιας δαπάνης που δεν εγγράφεται στο ΠΔΕ.
2. **Ποσό Δημόσιας Δαπάνης:** Συμπληρώνεται το ποσό της δημόσιας δαπάνης που απαιτείται για την χρηματοδότηση της πράξης, το οποίο προέρχεται από άλλη πηγή χρηματοδότησης εκτός του Προγράμματος Δημοσίων Επενδύσεων (ΠΔΕ).
3. **Πηγή Χρηματοδότησης:** Επιλέγεται η πηγή χρηματοδότησης (π.χ. Ίδια δημόσια συμμετοχή, Τακτικός Π/Υ κλπ)
4. **Σχόλια:** Συμπληρώνονται σχόλια που δύναται να παραθέσει ο Δικαιούχος.

**Χρηματοδότηση Πράξη ή μέρος αυτής από το ΠΔΕ**

1. **Έχει χρηματοδοτηθεί η πράξη ή μέρος αυτής από το ΠΔΕ πριν την ένταξη της στο ΕΠ**;: Επιλέγεται ΝΑΙ σε περίπτωση που πράξη ή μέρος αυτής έχει χρηματοδοτηθεί από το ΠΔΕ κατά την προηγούμενη περίοδο πριν την ένταξη της στο ΕΠ (π.χ. στο πλαίσιο του ΕΣΠΑ 2007-2013) και ΟΧΙ εάν δεν έχει τύχει άλλης χρηματοδότησης από το Πρόγραμμα Δημοσίων Επενδύσεων (ΠΔΕ).

**Εάν η απάντηση είναι ΝΑΙ αναφέρατε**:

1. **Προηγούμενους κωδικούς ΟΠΣ, από τους οποίους χρηματοδοτήθηκε η πράξη**: Συμπληρώνεται ο/οι Κωδικός/οί ΟΠΣ (MIS), βάσει των οποίων η πράξη έλαβε χρηματοδότηση από το ΠΔΕ.
2. **Τους ενάριθμους και τα ποσά πληρωμής της πράξης**: Συμπληρώνεται ο/οι Κωδικός/οί του ΠΔΕ (ενάριθμος/οι), καθώς και τα ποσά που έχουν πληρωθεί από τον κάθε κωδικό για την πράξη.

 Το πεδίο αυτό συμπληρώνεται υποχρεωτικά, εφόσον δεν δηλώνεται Κωδικός ΟΠΣ (MIS) για την πράξη (πεδίο Ζ.36.).

**ΚΑΤΑΛΟΓΟΣ ΣΥΝΗΜΜΕΝΩΝ ΕΓΓΡΑΦΩΝ ΠΟΥ ΥΠΟΒΑΛΛΕΙ Ο ΔΙΚΑΙΟΥΧΟΣ**

Στα Πεδία Ζ.38. -Ζ.42. συμπληρώνονται τα έγγραφα που πρέπει να υποβάλλει ο Δικαιούχος ως συνημμένα στην αίτηση χρηματοδότησης, σύμφωνα με τα οριζόμενα στην πρόσκληση για την υποβολή προτάσεων. Πιο συγκεκριμένα, τα εν λόγω πεδία συμπληρώνονται ως εξής:

1. **Κωδικός:** Συμπληρώνεται ο κωδικός της κατηγορίας του εγγράφου που επισυνάπτεται, βάσει των κωδικοποιημένων στοιχείων του ΟΠΣ – ΕΣΠΑ και σύμφωνα με τα οριζόμενα στην πρόσκληση.
2. **Περιγραφή εγγράφου:** Συμπληρώνεται ο τίτλος του επισυναπτόμενου εγγράφου.
3. **Υποβληθέν:** Συμπληρώνεται με **✓**,εφόσον το έγγραφο επισυνάπτεται στην αίτηση χρηματοδότησης.
4. **Ταυτοποίηση εγγράφου:** Αναφέρεται ο αριθμός πρωτοκόλλου, η ημερομηνία έκδοσης και ο φορέας έκδοσης του εγγράφου, εφόσον προκύπτουν από το συνημμένο έγγραφο.
5. **Σχόλια:** Συμπληρώνονται σχόλια και διευκρινίσεις, εφόσον κρίνεται σκόπιμο.

**ΠΑΡΑΡΤΗΜΑ:**

**ΤΜΗΜΑ Η (ΧΡΗΜΑΤΟΔΟΤΙΚΟ ΣΧΕΔΙΟ ΥΠΟΕΡΓΟΥ ΕΚΤΕΛΕΣΗΣ ΜΕ ΙΔΙΑ ΜΕΣΑ)**

Στο Τμήμα Η του Τεχνικού Δελτίου Πράξης παρατίθενται τα οικονομικά στοιχεία του υποέργου που δεν υλοποιείται αποκλειστικά μέσω δημόσιας σύμβασης (εκτέλεση υποέργου με ίδια μέσα), βάσει των οποίων υπολογίζονται και δηλώνονται στην πράξη οι δαπάνες απλοποιημένου κόστους. Τα πεδία του εν λόγω τμήματος συμπληρώνονται, εφόσον για τις δαπάνες του υποέργου προσδιορίζονται δαπάνες βάσει απλοποιημένου κόστους.

Δεδομένου ότι δαπάνες απλοποιημένου κόστους σε μία πράξη προκύπτουν από την εφαρμογή επιλογών απλοποιημένου κόστους στο επίπεδο του υποέργου, ο υπολογισμός τους θα πρέπει να γίνει πρώτα στο επίπεδο του υποέργου ή των υποέργων και μετά να αναχθεί στο επίπεδο της πράξης.

Στην περίπτωση που η επιλογή απλοποιημένου κόστους εφαρμόζεται σε περισσότερα του ενός υποέργα, τότε ο πίνακας συμπληρώνεται για κάθε υποέργο διακριτά, δηλαδή ο πίνακας επαναλαμβάνεται για όσα υποέργα προσδιορίζονται δαπάνες απλοποιημένου κόστους.

Το άθροισμα των επί μέρους υποέργων ανά κατηγορία δαπάνης απλοποιημένου κόστους ισούται με το ποσό που δηλώνεται στις δαπάνες απλοποιημένου κόστους στην πράξη (Πίνακας: Κατανομή Δημόσιας Δαπάνης ανά Κατηγορία Δαπάνης», Πεδία ΖΒ1, ΖΒ2, ΖΒ3, ΖΒ4).

Οι Κατηγορίες Δαπανών του Υποέργου (Πεδίο Η.1.) διακρίνονται σε α) άμεσες δαπάνες βάσει παραστατικών, και β) δαπάνες βάσει απλοποιημένου κόστους.

* Οι άμεσες δαπάνες είναι πλήρως αναλυμένες, σύμφωνα με το φυσικό αντικείμενο του υποέργου, προκειμένου να τεκμηριώνεται ο προσδιορισμός του κατ’ αποκοπή ποσού που υπολογίζεται βάσει ποσοστού (%) επί του συνόλου των άμεσων δαπανών ή επί μέρους κατηγοριών τους, ανάλογα με την επιλογή απλοποιημένου κόστους.

Οι κατηγορίες των άμεσων δαπανών δύνανται να προσαρμόζονται από το δικαιούχο, δηλαδή ο Δικαιούχος, ανάλογα με τη φύση του υποέργου, μπορεί να προσθέσει κι άλλες κατηγορίες, προκειμένου να αντιστοιχούν πλήρως στις δαπάνες των επί μέρους εργασιών/ δραστηριοτήτων του υποέργου.

Πιο συγκεκριμένα, τα πεδία του πίνακα συμπληρώνονται ως εξής:

**Η.1. Κατηγορίες Δαπανών**

**(Α) Δαπάνες βάσει παραστατικών:** Παρατίθενται αναλυτικά οι άμεσες δαπάνες που αντιστοιχούν σε εργασίες/ δραστηριότητες του υποέργου. Ο Δικαιούχος προσθέτει όποια άλλη κατηγορία δαπάνης απαιτείται από τη φύση του υποέργου.

 Συμπληρώνεται το συνολικό ποσό των δαπανών, το οποίο διακρίνεται στο : Ποσό χωρίς ΦΠΑ και στο Ποσό του ΦΠΑ, εφόσον ο ΦΠΑ είναι επιλεξιμος.

**(Β) Δαπάνες βάσει απλοποιημένου κόστους:**

**(Β.1) Δαπάνες βάσει τυποποιημένης κλίμακας κόστους ανά μονάδα** (flat rate costs calculated by application of standard scale of unit costs)

 Αφορούν δαπάνες (ως κατ’ αποκοπή ποσό) που υπολογίζονται βάση προσδιορισμένου από τη ΔΑ μοναδιαίου κόστους ανά μονάδα μέτρησης φυσικού αντικειμένου Χ τον αριθμό των μονάδων που προκύπτουν από την ανάλυση του φυσικού αντικειμένου της πράξης / του υποέργου/ επί μέρους δράσεων = δημόσια δαπάνη του υποέργου, ή των επί μέρους δράσεων. Σε περίπτωση που για επί μέρους δράσεις του υποέργου προσδιορίζεται διαφορετικό κόστος ανά μονάδα, η δαπάνη του υποέργου υπολογίζεται ως άθροισμα των δαπανών που προκύπτουν από τις δαπάνες των επί μέρους ενεργειών.

 Συμπληρώνονται: το μοναδιαίο κόστος και η μονάδα μέτρησης που έχουν προσδιοριστεί από τη ΔΑ και ο αριθμός μονάδων που θα παραχθούν από το υποέργο. Βάσει του υπολογισμού, συμπληρώνεται η συνολική δημόσια δαπάνη του υποέργου και της πράξης αντίστοιχα.

**(B.2) Δαπάνες βάσει κατ’ αποκοπή ποσού (Lump Sum)**

Αφορούν δαπάνες ως κατ’ αποκοπή ποσό για την υλοποίηση προκαθορισμένου φυσικού αντικειμένου, τις οποίες οι δικαιούχοι δηλώνουν ως επιλέξιμη δαπάνη της πράξης ή του υποέργου ή επί μέρους δράσεων. Η επιλογή κατ’ αποκοπή ποσού (Lump Sum) χρησιμοποιείται για πράξεις, υποέργα με συνολική δημόσια δαπάνη ≤100.000 ευρώ.

 Συμπληρώνεται: το κατ’ αποκοπή ποσό που έχει προσδιορίσει η ΔΑ στη γραμμή που αντιστοιχεί στη στήλη Η.2.

 Το εν λόγω ποσό συμπληρώνεται από τη ΔΑ, στην περίπτωση που προσδιορίζεται στην πρόσκληση ότι το κατ’ αποκοπή ποσό δύναται να υπολογιστεί κατά την αξιολόγηση των προτάσεων και πριν την έκδοση της απόφασης ένταξης της πράξης, στη βάση αναλυτικού και κατάλληλα τεκμηριωμένου προϋπολογισμού που δηλώνεται από το δικαιούχο στον Πίνακα του παρόντος τμήματος (Τμήμα Η).

**(Β.3) Δαπάνες βάσει ποσοστού (%) επί των άμεσων επιλέξιμων δαπανών προσωπικού:** Συμπληρώνεται το συνολικό ποσό των δαπανών που θα δηλωθούν από το δικαιούχο ως ποσοστό (%) επί των άμεσων επιλέξιμων δαπανών προσωπικού, χωρίς ΦΠΑ, σύμφωνα με τις σχετικές προβλέψεις στην πρόσκληση. Η επιλογή αυτή εφαρμόζεται μόνο σε πράξεις ΕΚΤ.

 **(Β.4) Έμμεσες Δαπάνες βάσει ποσοστού (%) επί των άμεσων επιλέξιμων δαπανών της πράξης ή των άμεσων επιλέξιμων δαπανών προσωπικού:** Συμπληρώνεται το συνολικό ποσό των έμμεσων δαπανών που δηλώνονται από το δικαιούχο ως ποσοστό(%)επί των άμεσων δαπανών της πράξης, χωρίς ΦΠΑ ή επί των άμεσων δαπανών προσωπικού, χωρίς ΦΠΑ, σύμφωνα με τις σχετικές προβλέψεις στην πρόσκληση.

Οι δαπάνες της πράξης, του υποέργου ή επί μέρους δράσεων του, μετά τον υπολογισμό των έμμεσων δαπανών περιλαμβάνουν τις εξής κατηγορίες δαπανών :

* Άμεσες δαπάνες πράξης ή υποέργου ή Άμεσες δαπάνες προσωπικού πράξης ή υποέργου (βάσει παραστατικών), η πληρωμή των οποίων τεκμηριώνεται με την προσκόμιση παραστατικών και δικαιολογητικών εγγράφων
* Έμμεσες δαπάνες βάσει ποσοστού (%) επί των άμεσων δαπανών της πράξης ή επί των άμεσων δαπανών προσωπικού αντίστοιχα (δαπάνες βάσει απλοποιημένου κόστους), για τις οποίες απαιτείται η προσκόμιση δικαιολογητικών εγγράφων που να τεκμηριώνουν την υλοποίηση του φυσικού αντικειμένου.

Οι έμμεσες δαπάνες μιας πράξης ή ενός υποέργου βάσει ποσοστού (%), όπως προσδιορίζονται από τους κανόνες επιλεξιμότητας στην ΥΑ Συστήματος Διαχείρισης με αρ. πρωτ. 81986/ΕΥΘΥ712/31.07.2015 ΦΕΚ1822/Β/24.08.2015 δύνανται να υπολογιστούν ως :

* Σταθερό ποσοστό, έως 15% επί των επιλέξιμων άμεσων δαπανών προσωπικού, χωρίς ΦΠΑ.
* Σταθερό Ποσοστό, έως 25% επί του συνόλου των άμεσων επιλέξιμων δαπανών χωρίς ΦΠΑ, εξαιρουμένων των άμεσων δαπανών για υπεργολαβική ανάθεση και των δαπανών που διατίθεται από τρίτους, οι οποίοι δεν χρησιμοποιούνται στα κτίρια ή τις εγκαταστάσεις του δικαιούχου καθώς και της χρηματοδοτικής στήριξης σε τρίτους για πράξεις έρευνας και τεχνολογίας.
* Σταθερό Ποσοστό, έως 7% επί του συνόλου των άμεσων επιλέξιμων δαπανών της δράσης χωρίς ΦΠΑ, εκτός εάν ο Δικαιούχος λαμβάνει επιχορήγηση για την λειτουργία του από τον κρατικό προϋπολογισμό, για πράξεις υπέρ του μετριασμού της κλιματικής αλλαγής, της προστασίας και αποκατάστασης της βιοποικιλότητας.

**ΠΑΡΑΔΕΙΓΜΑΤΑ ΥΠΟΛΟΓΙΣΜΟΥ ΔΑΠΑΝΩΝ ΒΑΣΕΙ ΑΠΛΟΠΟΙΗΜΕΝΟΥ ΚΟΣΤΟΥΣ**

Στο τμήμα αυτό των οδηγιών παρατίθενται παραδείγματα πράξεων, οι δαπάνες των οποίων υπολογίζονται βάσει επιλογών απλοποιημένου κόστους.

ΠΑΡΑΔΕΙΓΜΑΤΑ ΥΠΟΛΟΓΙΣΜΟΥ ΔΑΠΑΝΗΣ ΒΑΣΕΙ ΜΟΝΑΔΙΑΙΟΥ ΚΟΣΤΟΥΣ

1. **Πράξη / Υποέργο: Πρόγραμμα Κατάρτισης σε νέους ανέργους ηλικίας 18-24 ετών**

Φυσικό Αντικείμενο Πράξης / Υποέργου: Ώρες κατάρτισης : 300, Ωφελούμενοι από το πρόγραμμα : 15 άνεργοι νέοι, 18-24 ετών.

Προσδιορισμένο από τη ΔΑ Μοναδιαίο Κόστος ανά ανθρωποώρα κατάρτισης = 20 ευρώ.

**Οι δαπάνες του υποέργου** υπολογίζονται ως εξής:

20 ευρώ/ανθροποώρα κατάρτισης Χ 300 ώρες κατάρτισης Χ 15 ωφελούμενους = **90.000 ευρώ**

Έστω ότι το πρόγραμμα τελικά παρακολούθησαν 10 νέοι άνεργοι, 18-24 ετών

Οι καταβληθείσες δαπάνες της πράξης / του υποέργου θα ανέλθουν σε :

20 ευρώ/ ανθρωποώρα κατάρτισης Χ 300 ώρες κατάρτισης Χ 10 ωφελούμενους = **60.000 ευρώ** (από 90.000 που είχε προϋπολογιστεί).

1. **Πράξη/ Υποέργο: Πρόγραμμα Κατάρτισης σε μακροχρόνιους ανέργους ηλικίας 40-55 ετών.**

Φυσικό Αντικείμενο Πράξης / Υποέργου: Ώρες θεωρητικής κατάρτισης : 200 ώρες, Ώρες πρακτικής άσκησης: 200 ώρες, Πιστοποίηση αποκτηθέντων δεξιοτήτων των ωφελουμένων του προγράμματος, Ωφελούμενοι από το πρόγραμμα : 15 μακροχρόνιοι άνεργοι, 40-55 ετών.

Προσδιορισμένο από τη ΔΑ:

|  |  |
| --- | --- |
| * Μοναδιαίο Κόστος ανά ανθρωποώρα θεωρητικής κατάρτισης
 | 20 ευρώ |
| * Μοναδιαίο Κόστος ανά ανθρωποώρα πρακτικής άσκησης
 | 20 ευρώ |
| * Μοναδιαίο Κόστος πιστοποίησης δεξιοτήτων ανά ωφελούμενο
 | 25 ευρώ |

**Οι δαπάνες του υποέργου** υπολογίζονται ως εξής:

* 20 ευρώ/ανθρωποώρα θεωρητικής κατάρτισης Χ 200 ώρες κατάρτισης Χ 15 ωφελούμενους = **60.000 ευρώ**
* 20 ευρώ/ανθρωποώρα πρακτικής άσκησης Χ 200 ώρες κατάρτισης Χ 15 ωφελούμενους = **60.000 ευρώ**
* 25 ευρώ/ωφελούμενο για την πιστοποίηση των δεξιοτήτων Χ 15 ωφελούμενους = **375 ευρώ**

**Σύνολο Δαπανών Πράξης / Υποέργου : 60.000 + 60.000 +375 = 120.375 ευρώ**

Έστω τελικά ότι: η θεωρητική κατάρτιση και η πρακτική άσκηση ολοκληρώθηκε βάσει του σχεδιασμού της πράξης / υποέργου, αλλά δεν υλοποιήθηκε καθόλου η πιστοποίηση των δεξιοτήτων των ωφελουμένων.

Συνεπώς, οι καταβληθείσες δαπάνες της πράξης / του υποέργου θα ανέλθουν σε :

* 20 ευρώ/ανθρωποώρα θεωρητικής κατάρτισης Χ 200 ώρες κατάρτισης Χ 15 ωφελούμενους = **60.000 ευρώ**
* 20 ευρώ/ανθρωποώρα πρακτικής άσκησης Χ 200 ώρες κατάρτισης Χ 15 ωφελούμενους = **60.000 ευρώ**
* **Σύνολο Δαπανών Πράξης 120.000 ευρώ**

 ΠΑΡΑΔΕΙΓΜΑΤΑ ΥΠΟΛΟΓΙΣΜΟΥ ΔΑΠΑΝΗΣ ΒΑΣΕΙ ΚΑΤ’ ΑΠΟΚΟΠΗ ΠΟΣΟΥ (Lump Sum)

1. **Πράξη / Υποέργο: Διεξαγωγή Συνεδρίου**

Φυσικό Αντικείμενο Πράξης / Υποέργου : Χαρακτηριστικά Συνεδρίου

* Τόπος Διεξαγωγής : Αθήνα
* Διάρκεια Συνεδρίου (σε ώρες – ημέρες): 2 ημέρες
* Αριθμός Παρουσιάσεων: 25
* Αριθμός Συνέδρων: 500 σύνεδροι
* Catering
* Παροχή Υπηρεσιών: Μετάφραση, Προβολή παρουσιάσεων (π.χ. προβολή από H/Y, VIDEO WALL, Διανομή Υλικού συνεδρίου)

**Οι δαπάνες του υποέργου** υπολογίζονται ως κατ’ αποκοπή ποσό : **65.000 ευρώ**

Εφόσον, το φυσικό αντικείμενο εκτελεστεί στο σύνολό του, όπως έχει προδιαγραφεί ως προς τα χαρακτηριστικά του, οι δαπάνες του υποέργου καταβάλλονται στο σύνολό τους.

Στην περίπτωση οποιασδήποτε απόκλισης των χαρακτηριστικών του Συνεδρίου (φυσικό αντικείμενο του υποέργου), όπως μικρότερη διάρκεια συνεδρίου, ή λιγότερες παρουσιάσεις, ή συμμετοχή λιγότερων συνέδρων, ή παροχή λιγότερων υπηρεσιών, επιφέρει τη μη καταβολή του συνόλου της δαπάνης του υποέργου. Δηλαδή οι καταβληθείσες δαπάνες ανέρχονται σε **0.**

1. **Πράξη / Υποέργο: Χρηματοδότηση ΜΚΟ για την παροχή υπηρεσιών φροντίδας παιδιών**

Φυσικό Αντικείμενο Πράξης / Υποέργου : Φροντίδα 20 παιδιών για ένα έτος.

**Οι δαπάνες του υποέργου** υπολογίζονται ως κατ’ αποκοπή ποσό : **30.000 ευρώ**

Έστω, ότι η ΜΚΟ παρείχε τελικά φροντίδα, σύμφωνα με τις προδιαγραφές, σε 19 παιδιά για το συγκεκριμένο έτος.

Βάσει της εν λόγω απόκλισης της εκτέλεσης του φυσικού αντικειμένου δεν θα καταβληθεί καμία δαπάνη για την πράξη / το υποέργο.

ΠΑΡΑΔΕΙΓΜΑ ΥΠΟΛΟΓΙΣΜΟΥ ΔΑΠΑΝΗΣ ΒΑΣΕΙ ΠΟΣΟΣΤΟΥ (%) ΕΠΙ ΤΩΝ ΑΜΕΣΩΝ ΔΑΠΑΝΩΝ ΠΡΟΣΩΠΙΚΟΥ

 **Πράξη : Πρόγραμμα Κατάρτισης.**

 Ο προϋπολογισμός της πράξης αφορά:

|  |  |
| --- | --- |
| *Σύνολο Δαπανών*  | *48.000*  |
| Άμεσες δαπάνες προσωπικού  | 36.500 |
| Κόστος αιθουσών  | 2.000  |
| Κόστος Ταξιδιών  | 3.000  |
| Κόστος γευμάτων  | 3.500  |
| Κόστος Πληροφόρησης / Δημοσιότητας  | 3.000  |

Η Δ.Α. αποφασίζει την εφαρμογή υπολογισμού των δαπανών βάσει ποσοστού επί των άμεσων δαπανών προσωπικού. Συνεπώς, οι δαπάνες της Πράξης διαμορφώνεται :

* Άμεσες δαπάνες προσωπικού 36.500 ευρώ
* Άλλες δαπάνες 36.500 Χ 40% = 14.600 ευρώ
* **Σύνολο Δαπανών Πράξης 51.100 ευρώ**

Έστω ότι τελικά οι πραγματοποιηθείσες άμεσες δαπάνες προσωπικού ανήλθαν σε 33.000 ευρώ.

Οι καταβληθείσες δαπάνες της πράξης / του υποέργου θα ανέλθουν σε :

* Άμεσες δαπάνες προσωπικού 33.000 ευρώ
* Άλλες δαπάνες 33.000 Χ 40% = 13.200 ευρώ
* **Σύνολο Δαπανών Πράξης 46.200 ευρώ**

ΠΑΡΑΔΕΙΓΜΑ ΥΠΟΛΟΓΙΣΜΟΥ ΕΜΜΕΣΩΝ ΔΑΠΑΝΩΝ ΒΑΣΕΙ ΠΟΣΟΣΤΟΥ (%) ΕΠΙ ΤΩΝ ΑΜΕΣΩΝ ΕΠΙΛΕΞΙΜΩΝ ΔΑΠΑΝΩΝ Ή ΤΩΝ ΑΜΕΣΩΝ ΕΠΙΛΕΞΙΜΩΝ ΔΑΠΑΝΩΝ ΠΡΟΣΩΠΙΚΟΎ

**(Β5) Έμμεσες Δαπάνες βάσει ποσοστού (%) επί των άμεσων επιλέξιμων δαπανών της πράξης ή των άμεσων επιλέξιμων δαπανών προσωπικού:**

**Πράξη : Κατασκευή ενός δρόμου.**

 Ο προϋπολογισμός της πράξης αφορά:

|  |  |
| --- | --- |
| **Υποέργο 1:** (δημόσια σύμβαση)  | **700.000 ευρώ** |
| **Υποέργο 2 :** Άλλα κόστη | **292.500 ευρώ** |
|  ***Άμεσες δαπάνες προσωπικού***  | *50.000 ευρώ* |
| *εκ των οποίων υπεργολαβίες άμεσων δαπανών προσωπικού* | *10.000 ευρώ* |
| *Άλλα άμεσα κόστη*  |  *242.500 ευρώ* |
| *Έμμεσες Δαπάνες*  | *(άμεσες δαπάνες προσωπικού – υπεργολαβίες) Χ15%) ή* *40.000 ευρώ Χ 15% = 6.000 ευρώ*  |
| **ΣΥΝΟΛΟ ΔΑΠΑΝΩΝ ΠΡΑΞΗΣ**  | **998.500 ευρώ**  |